Diari Oficial de la Generalitat Valenciana


Sumari del DOGV 8054, del 02-06-2017 (2017/4825)

ORDRE 3/2017, de 31 de maig, de la Conselleria de Transparència, Responsabilitat Social, Participació i Cooperació, per la qual s'estableixen les bases reguladores per a la concessió de subvencions en matèria de cooperació al desenvolupament
-------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/05/31/3/dof/vci/html**

### Dades del document

Número de DOGV
:   8054

Data del DOGV
:   02-06-2017

Secció del DOGV
:   I. DISPOSICIONS GENERALS

Número del document
:   2017/4825


Data del document
:   31-05-2017

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Ordre

Anàlisi jurídica

 Descriptors 

:   * Conselleria de Transparència, Responsabilitat Social, Participació i Cooperació
    * legislació

ORDRE 3/2017, de 31 de maig, de la Conselleria de Transparència, Responsabilitat Social, Participació i Cooperació, per la qual s'estableixen les bases reguladores per a la concessió de subvencions en matèria de cooperació al desenvolupament [2017/4825]  
Índex  
  
Preàmbul  
Títol preliminar. Disposicions generals  
Article 1. Objecte  
Article 2. Principis, objectius i prioritats  
Article 3. Règim jurídic  
Article 4. Participació financera  
Article 5. Compatibilitat  
Títol I. Àmbit subjectiu  
Article 6. Òrgans competents  
Article 7. Entitats beneficiàries  
Article 8. Successió d'entitats  
Article 9. Requisits de les entitats beneficiàries  
Article 10. Obligacions de les entitats beneficiàries  
Article 11. Soci local  
Títol II. Actuacions i despeses subvencionables  
Capítol I. Actuacions subvencionables  
Article 12. Tipus d'actuacions i quantia màxima de les subvencions  
  
Article 13. Requisits de les actuacions  
Article 14. Criteris objectius per a la valoració de les actuacions subvencionables  
Article 15. Criteris de valoració de les actuacions de cooperació per al desenvolupament  
Article 16. Criteris de valoració de les actuacions d'acció humanitària  
Article 17. Criteris de valoració de les actuacions d'educació per a la ciutadania global  
Article 18. Criteris de valoració de les actuacions de cooperació tècnica  
Article 19. Criteris de valoració de les actuacions de comerç just  
  
Capítol II. Despeses subvencionables  
Article 20. Despeses subvencionables  
Article 21. Naturalesa i tipologia de les despeses subvencionables  
Article 22. Despeses subvencionables d'actuacions a executar en tercers països  
Article 23. Despeses subvencionables d'actuacions executades a la Comunitat Valenciana  
Article 24. Bestreta de fons per a impostos susceptibles de recuperació  
Article 25. Aportacions en espècie  
Article 26. Criteris de valoració econòmica  
Article 27. Afectació de béns  
Article 28. Canvis de moneda  
Article 29. Subcontractació  
Títol III. Procediment de concessió i pagament  
Article 30. Procediment de concessió  
Capítol I. Iniciació del procediment  
Article 31. Convocatòria  
Article 32. Sol·licituds  
Article 33. Regles generals sobre la documentació a presentar  
Article 34. Documentació preceptiva  
Article 35. Documentació valorativa  
Article 36. Esmena  
Capítol II. Instrucció del procediment  
Article 37. Instrucció  
Article 38. Proposta de resolució  
Capítol III. Resolució del procediment  
Article 39. Resolució  
Article 40. Acceptació i renúncia  
Article 41. Reformulació  
Article 42. Recursos  
Article 43. Publicació  
Article 44. Modificació de la resolució de concessió  
Capítol IV. Procediment de pagament de les subvencions  
Article 45. Pagament i règim de garanties  
Article 46. Aplicació dels rendiments financers  
Article 47. Romanents no invertits  
Títol IV. Execució  
Article 48. Termini d'execució  
Article 49. Ampliació del termini d'execució de l'activitat  
Article 50. Modificació de l'actuació objecte de la subvenció  
Article 51. Suspensió de l'activitat subvencionada  
Article 52. Línia de base  
Article 53. Informes de seguiment  
Article 54. Seguiment de l'execució  
Article 55. Difusió de l'actuació subvencionada  
Títol V. Justificació  
Article 56. Termini de justificació  
Article 57. Modalitats de justificació  
Article 58. Altres modalitats de justificació  
Article 59. Justificació en situacions excepcionals  
Article 60. Requisits de la documentació justificativa de la despesa  
Article 61. Documentació justificativa  
Article 62. Compte justificatiu amb aportació de justificants de despeses  
Article 63. Compte justificatiu amb aportació d'informe d'auditoria  
Article 64. Avaluació  
Títol VI. Control, reintegrament i règim sancionador  
Capítol I. Pla de control  
Article 65. Pla de control  
Article 66. Deure de col·laboració  
Article 67. Control financer de les subvencions  
Article 68. Obligacions de transparència  
Capítol II. Reintegrament  
Article 69. Reintegrament de la subvenció  
Article 70. Normativa aplicable en matèria de reintegraments  
Article 71. Graduació dels incompliments  
Capítol III. Règim sancionador  
Article 72. Règim sancionador  
Article 73. Òrgans competents  
Article 74. Sancions  
Disposició addicional primera. Incidència pressupostària  
Disposició addicional segona. Aplicabilitat d'aquesta ordre a les subvencions de concessió directa  
Disposició addicional tercera. No-subjecció a l'article 107 del TFUE  
Disposició transitòria única. Justificació d'actuacions subvencionables amb termini d'execució posterior a l'entrada en vigor  
Disposició final primera. Habilitació  
Disposició final segona. Entrada en vigor  
  
  
PREÀMBUL  
  
L'article 62.3 de l'Estatut d'Autonomia de la Comunitat Valenciana aprovat per Llei orgànica 5/1982, d'1 de juliol, estableix que els poders públics valencians vetlaran per a fomentar la pau, la solidaritat, la tolerància, el respecte als drets humans i la cooperació al desenvolupament amb el fi últim d'eradicar la pobresa.  
En execució d'aqueixa previsió normativa de tals competències es va aprovar la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana.  
Segons l'article 22.3 de la llei esmentada, reglamentàriament es regularan les bases per al finançament d'accions en l'àmbit de la cooperació internacional per al desenvolupament, i s'especificarà, entre altres aspectes, el règim de participació financera de la Generalitat, els procediments que s'han de seguir i el règim específic de transferències de fons i justificació de les despeses de les accions subvencionades, que inclourà auditories o altres tècniques de control dels projectes, en atenció a la naturalesa de l'ajuda o de les característiques especials concurrents en les entitats sotmeses a control.  
Per això, i amb la finalitat d'adequar el règim jurídic de les ajudes i les bases reguladores de les subvencions destinades a projectes de cooperació als principis i criteris de la llei mencionada, i respectar, a més, la Llei 38/2003, de 17 de novembre, general de subvencions, i la corresponent normativa de desplegament, en aquells preceptes que tenen el qualificatiu de bàsics, es va aprovar el Decret 135/2010, de 10 de setembre, del Consell, pel qual s'aproven les bases per a la concessió d'ajudes en matèria de cooperació internacional per al desenvolupament.  
  
Per la seua banda, la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en la disposició transitòria octava, estableix que un any després de l'entrada en vigor haurà de procedir-se a l'adequació de la normativa reguladora de les subvencions al règim que estableix aquesta llei, i remarca que, si no es realitzara, la mencionada harmonització en el termini mencionat, aquesta llei s'aplicarà directament.  
El mateix text legal, en l'article 165, estableix que les bases reguladores de la concessió de subvencions seran aprovades mitjançant una ordre de la persona titular de la conselleria competent per raó de la matèria, d'acord amb el procediment previst per a l'elaboració de disposicions de caràcter general, que han de publicar-se en el Diari Oficial de la Generalitat Valenciana.  
Amb l'aprovació d'aquesta ordre es pretén adequar la normativa reguladora de les subvencions a les exigències de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i establir les bases reguladores per a la convocatòria de subvencions en règim de concurrència competitiva, en matèria de cooperació al desenvolupament.  
Les subvencions regulades en aquesta ordre, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, estan exemptes de notificació a la Comissió Europea per no ser-los d'aplicació l'article 107, apartat 1, del Tractat de Funcionament de la Unió Europea, atés que van dirigides a entitats que no exerceixen activitats econòmiques i, per tant, no afecten els intercanvis comercials entre els estats membres.  
  
La present disposició està inclosa en el Pla Normatiu de l'Administració de la Generalitat per a l'any 2017.  
Per tot això, per raó de la competència atribuïda per l'article 165.1 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, de la Generalitat, en relació amb el Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, i el Decret 160/2015, de 18 de setembre, del Consell, pel qual aprova el Reglament orgànic i funcional de la Conselleria de Transparència, Responsabilitat Social, Participació i Cooperació, atés que s'ha donat tràmit d'informació pública i vistos els informes preceptius de l'Advocacia de la Generalitat i de la Intervenció Delegada, i de conformitat amb el dictamen del Consell Jurídic Consultiu de la Comunitat Valenciana,  
  
  
ORDENE  
  
TÍTOL PRELIMINAR  
Disposicions generals  
  
Article 1. Objecte  
La present ordre té per objecte establir les bases reguladores de les subvencions per al finançament de les següents actuacions en matèria de cooperació al desenvolupament amb càrrec al programa pressupostari de Cooperació Internacional al Desenvolupament inclòs en els Pressupostos de la Generalitat Valenciana, tenint com a objectiu comú la defensa dels drets humans, i sotmeses als principis de publicitat i concurrència:  
1. Les actuacions en matèria de cooperació al desenvolupament executades en països receptors d'ajuda oficial al desenvolupament objecte de les subvencions regulades en aquesta ordre seran les relatives als instruments de cooperació al desenvolupament, acció humanitària, cooperació tècnica i comerç just, previstos en la normativa autonòmica de cooperació al desenvolupament.  
2. Les actuacions en matèria de cooperació al desenvolupament executades a la Comunitat Valenciana objecte de les subvencions regulades en aquesta ordre seran les relatives als instruments d'educació per a la ciutadania global, cooperació tècnica i comerç just, previstos en la normativa autonòmica de cooperació al desenvolupament.  
  
Article 2. Principis, objectius i prioritats  
Les subvencions regulades en les presents bases, quant a la seua concessió i execució es basaran en:  
1. Els principis establits en l'article 8 de la Llei 38/2003, de 17 de novembre, general de subvencions, (d'ara en avant, LGS) de publicitat, transparència, concurrència, objectivitat, igualtat i no-discriminació, eficàcia en el compliment dels objectius fixats per l'Administració concedent, i eficiència en l'assignació i utilització dels recursos públics, així com els establits en la legislació autonòmica vigent en matèria de cooperació al desenvolupament.  
2. Els objectius i prioritats establits pel Pla director de la Cooperació Valenciana, el Pla Estratègic de Subvencions vigent de la conselleria competent en matèria de cooperació al desenvolupament, i el Pla d'Acció Anual.  
  
Article 3. Règim jurídic  
La present ordre té el caràcter de bases reguladores de les subvencions per al finançament d'actuacions en matèria de cooperació al desenvolupament amb càrrec al programa pressupostari de Cooperació Internacional al Desenvolupament inclòs en els Pressupostos de la Generalitat Valenciana, sotmeses als principis de publicitat i concurrència. Per al que no preveu aquesta ordre, les subvencions se sotmetran a la normativa bàsica de la LGS i la normativa que la desplega, i al que estableixen la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, així com les resolucions de convocatòria corresponents. Així mateix, caldrà ajustar-se al que disposa la legislació autonòmica en matèria de cooperació al desenvolupament.  
  
Article 4. Participació financera  
1. Les actuacions en matèria de cooperació al desenvolupament regulades en aquesta ordre podran rebre de la Generalitat Valenciana subvencions fins a un màxim del 80 per 100 del seu cost total, sempre que les disponibilitats pressupostàries ho permeten.  
2. El percentatge de cofinançament d'una actuació subvencionable quedarà fixat en el moment de l'aprovació de la quantia de la subvenció, per la relació entre aquesta i el cost total de l'actuació, o, si és el cas, el cost total de l'actuació, ja reformulat. Si després de l'execució efectiva de l'actuació, el cost total real resultara ser inferior al previst en un principi, la subvenció haurà de ser objecte de minoració, de manera que el percentatge de cofinançament de la Generalitat Valenciana es mantinga inalterat.  
3. L'entitat sol·licitant haurà d'aportar, almenys, el 20 per 100 del cost total de l'actuació subvencionada, directament o a través de finançament extern.  
4. Aquesta contribució financera podrà estar constituïda per:  
a) Contribucions de l'entitat sol·licitant.  
b) Altres contribucions públiques o privades  
c) Contribucions de socis locals o beneficiaris finals.  
5. En els termes que s'establisca en cada convocatòria, podran considerar-se contribucions dels socis locals i dels beneficiaris finals les aportacions en espècie, degudament valorades, que siguen imprescindibles per a la realització de l'actuació, com ara terrenys, locals, equips, materials, serveis i mà d'obra directament vinculades a l'execució de les activitats pressupostades i que, en cas de terrenys, locals i equips, vagen a ser transferides definitivament al terme de l'execució, juntament amb la resta de béns adquirits amb càrrec a l'actuació subvencionada.  
  
  
Article 5. Compatibilitat  
1. Les subvencions que s'atorguen d'acord amb el que disposa aquesta ordre són compatibles amb les que puguen atorgar altres administracions o entitats públiques o privades.  
2. L'entitat sol·licitant que obtinga una subvenció de les previstes en aquesta ordre està obligada a comunicar a l'òrgan gestor, en el termini d'un mes des del moment que s'haja obtingut, i en tot cas amb anterioritat a la presentació de la justificació, qualsevol finançament de l'actuació subvencionada procedent de qualsevol ens públic o privat, local, nacional, internacional o supranacional, amb l'especificació de la quantia exacta de l'aportació, la procedència i la destinació donada a aqueixos fons, a fi que conste explícitament quina part del projecte o programa se subvencionarà amb l'aportació de la Generalitat Valenciana i quina part amb cada una de les altres aportacions.  
3. En tot cas, l'import de la subvenció no pot ser de tal quantia que, aïlladament o en concurrència amb altres ajudes, supere el cost de l'actuació, i amb aquesta finalitat, l'entitat sol·licitant haurà de presentar, davant de l'òrgan gestor, una declaració responsable sobre això.  
4. En el cas que l'import total de les subvencions obtingudes per a una mateixa actuació en matèria de cooperació al desenvolupament siga superior al seu cost global, es reduirà la subvenció concedida en la quantitat corresponent a l'excés.  
5. En les convocatòries de subvencions regulades per aquesta ordre no podrà sol·licitar-se una subvenció per a finançar una actuació si en el mateix exercici pressupostari, i dins del mateix programa pressupostari de cooperació al desenvolupament de la Generalitat Valenciana, ja se'n va sol·licitar una altra, quan hi haja identitat d'objecte i entitat beneficiària entre les actuacions la subvenció de les quals se sol·licita. Si això ocorreguera, l'entitat sol·licitant haurà d'optar per una de les subvencions sol·licitades.  
6. Tampoc no seran subvencionables a través d'una de les convocatòries de subvencions previstes en aquesta ordre les actuacions el contingut de les quals no estiga clarament previst en l'esmentada convocatòria, i sí en una altra de les restants convocatòries de subvencions del mateix programa pressupostari de la Generalitat Valenciana. Si això ocorreguera, l'òrgan gestor d'ofici i amb audiència prèvia a l'entitat sol·licitant, podrà incloure l'actuació presentada en la valoració de la convocatòria corresponent, sempre que la sol·licitud haja tingut entrada abans que finalitze el termini de presentació de sol·licituds de la dita convocatòria.  
  
  
TÍTOL I  
Àmbit subjectiu  
  
Article 6. Òrgans competents  
1. La instrucció i gestió del procediment d'atorgament de subvencions, així com el seguiment de l'execució i la revisió de la justificació econòmica i tècnica, correspon a l'òrgan directiu que tinga atribuïdes les competències en matèria de cooperació al desenvolupament, que en avant es denominarà òrgan gestor, exceptuant les atribucions establides en els articles 10.2, 47.3 i 50.2, llevat delegació.  
2. La persona titular de la conselleria que tinga assignada la matèria de cooperació al desenvolupament és l'òrgan competent per a concedir les subvencions regulades en aquesta orde, així com les atribucions que establixen els articles 10.2, 47.3 i 50.2, que en avant es denominarà òrgan concedent.  
  
Article 7. Entitats beneficiàries  
1. Podran ser entitats beneficiàries de les subvencions regulades en aquesta orde, els agents de la cooperació internacional al desenvolupament relacionats en la legislació autonòmica en matèria de cooperació al desenvolupament, i previstos en les corresponents convocatòries, i que complisquen els requisits previstos en l'article 9 d'aquesta orde.  
2. També podran tindre la consideració d'entitats beneficiàries les agrupacions sense personalitat jurídica de les entitats previstes en l'apartat anterior, que estaran sotmeses a les obligacions que els estableix l'apartat 3 de l'article 11 de la LGS, i en les quals:  
a) Cada un dels seus membres reunisca per si mateix els requisits exigits per a la seua concurrència de manera individual, excepte el requisit de l'experiència mínima que serà el corresponent a la suma d'experiència de tota l'agrupació.  
b) Es determine una entitat líder, que haurà de complir tots els requisits generals i específics als que fa referència aquesta ordre per a cada tipus de convocatòria, i serà únicament i plenament responsable de l'agrupació davant de la Generalitat Valenciana, sense perjuí de la responsabilitat dels altres membres de l'agrupació, tal com estableixen els articles 11 i 53 de la LGS.  
c) L'agrupació nomene un representant únic, persona física explícitament triada per tots els membres, que haurà d'ostentar poders suficients per a complir les obligacions de representació legal de l'agrupació.  
  
d) Els membres de l'agrupació subscriguen en document privat un acord de col·laboració per a la realització conjunta de l'activitat subvencionada. En el document constaran, entre altres estipulacions, la voluntat de les parts de concórrer conjuntament a la convocatòria, la identificació del representant legal, el nom de l'entitat líder, els compromisos d'execució assumits per cada membre de l'agrupació, i l'import de la subvenció a executar per cada un dels beneficiaris. Igualment constarà, expressament, el compromís de totes les entitats participants, de mantindre la unió temporal fins al termini de prescripció previst en els articles 39 i 65 de la LGS.  
  
3. No es considerarà agrupació d'entitats les que estiguen formades per una associació o federació a què pertanga la dita organització, o aquelles els òrgans de govern de les quals siguen coincidents, totalment o parcialment, en totes les entitats agrupades.  
  
Article 8. Successió d'entitats  
1. En el cas que s'hagen produït processos de fusió o absorció d'entitats sol·licitants de subvencions, legalment regulats, o com a conseqüència de la creació d'una fundació per part d'una associació, ha d'acreditar-se:  
a) La dissolució de les entitats preexistents.  
b) La transferència de tots els drets i obligacions de les entitats preexistents a la nova entitat, o a la que romanga.  
c) La constància en els estatuts de la nova entitat o en la d'aquella que romanga, que s'ha produït la mencionada successió o absorció.  
  
2. La participació d'entitats que acrediten ser successores d'altres, s'atindrà a les regles següents:  
a) En els supòsits de fusió i absorció, respecte de l'experiència en actuacions en matèria de cooperació al desenvolupament prèviament executades es considerarà la suma de les executades per cada una de les entitats preexistents.  
b) En els supòsits de fundacions creades per una associació, es reconeixeran les actuacions en matèria de cooperació al desenvolupament executades per l'associació.  
c) Pel que fa a la inscripció en el Registre d'Agents de la Cooperació Internacional al Desenvolupament de la Comunitat Valenciana, quan la successió done lloc a la creació d'una nova entitat, aquesta haurà d'estar inscrita per si mateixa.  
d) Pel que fa al compliment de les obligacions derivades de l'obtenció de subvencions en anteriors convocatòries de la Generalitat Valenciana totes i cada una de les entitats preexistents hauran d'estar-ne al corrent.  
3. Quant a les entitats successores d'altres com a conseqüència de processos d'escissió, es tindran en compte les regles següents:  
a) L'experiència en actuacions en matèria de cooperació al desenvolupament executades, la inscripció en el Registre d'Agents de la Cooperació Internacional al Desenvolupament de la Comunitat Valenciana i el compliment de les obligacions derivades de l'obtenció de subvencions en anteriors convocatòries de la Generalitat Valenciana, seran reconeguts a l'entitat que conserve la personalitat jurídica preexistent.  
b) Si cap de les entitats resultants de l'escissió conservara la personalitat jurídica de l'entitat preexistent, totes seran considerades com a entitats de nova creació.  
  
Article 9. Requisits de les entitats beneficiàries  
Les convocatòries de subvencions establiran els requisits exigibles per a poder concórrer-hi, dins del que estableix aquesta orde. En tot cas, per a adquirir la condició d'entitat beneficiària de qualsevol de les subvencions regulades en aquesta ordre, es requerirà:  
  
1. Complir els requisits exigits en l'article 11 de la LGS.  
2. Ser persones jurídiques legalment constituïdes, públiques o privades sense ànim de lucre que per raó dels fins, objecte o àmbit d'activitat puguen dur a terme actuacions en l'àmbit de la cooperació per al desenvolupament, i que acrediten els requisits de capacitat financera i de gestió per a realitzar l'actuació subvencionable.  
3. Tindre l'experiència mínima fixada en la corresponent convocatòria, i en les condicions que aquesta estableix, en actuacions corresponent en matèria de cooperació al desenvolupament.  
4. En el cas que l'entitat beneficiària fóra una organització no governamental per al desenvolupament:  
a) Ha d'estar inscrita en el Registre d'Agents de la Cooperació Internacional al Desenvolupament de la Comunitat Valenciana, mitjançant una resolució de l'òrgan competent, abans de l'1 de gener de l'any anterior a què es publique la convocatòria a què es pretén accedir.  
b) Ha de tindre seu, domicili social o delegació permanent a la Comunitat Valenciana, inscrita en el Registre d'Agents de la Cooperació Internacional al Desenvolupament de la Comunitat Valenciana.  
5. No podran ser beneficiàries de subvencions, les entitats en què concórrega alguna de les circumstàncies previstes en l'article 13.2 de la LGS.  
  
Article 10. Obligacions de les entitats beneficiàries  
1. Les obligacions de les entitats beneficiàries de les subvenciones concedides, sense perjuí del que estableix la resta de normes reguladores, són:  
a) Complir l'objectiu, gestionar i realitzar de forma directa, si és el cas, amb la participació del soci local, les activitats que constitueixen el contingut principal de l'actuació subvencionable, a excepció d'aquelles activitats que per la seua mateixa naturalesa hagen de ser realitzades per terceres persones. Per a això, es consideraran com a vinculants els resultats previstos en la formulació inicial, si és el cas, en la reformulació, si se li haguera sol·licitat, en les modificacions degudament autoritzades per l'òrgan gestor, així com en qualsevol altra acordada en aplicació de les normes sobre subvencions.  
b) Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determinen la concessió o aprofitament de la subvenció.  
  
c) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social, en la forma que es determine en aquesta orde.  
d) Reformular la proposta, si és el cas, i acceptar per escrit la subvenció concedida en els supòsits a què es refereixen els articles 40 i 41 d'aquesta orde, dins del termini que per a això s'establisca. Si no fóra acceptada en el dit termini, s'entendrà que es renuncia a la concessió.  
  
e) Gestionar els fons obtinguts que no podran ser transferits ni gestionats per organitzacions intermediàries diferents de l'entitat beneficiària i dels socis locals designats en el document de formulació o en les seues modificacions degudament autoritzades, a excepció d'allò que s'ha indicat en l'article 29 d'aquesta ordre respecte a la subcontractació, ni podran emprar-se per a fins diferents dels de l'activitat objecte de subvenció.  
f) Iniciar les activitats pròpies de la intervenció en els terminis màxims i en les condicions establides en l'article 48 d'aquesta ordre. Si per qualsevol circumstància excepcional no pogueren iniciar-se en aquest termini, s'haurà de presentar davant de l'òrgan gestor una sol·licitud motivada d'autorització de la postergació de la data d'inici.  
g) Sol·licitar de l'òrgan gestor autorització per a les modificacions, ampliacions de termini d'execució i suspensió que s'indiquen en els articles 49 a 51 d'aquesta orde.  
h) Presentar els informes de seguiment i finals establits en els articles 53 i 61 d'aquesta orde. Quan l'incompliment d'aquesta obligació es dega a causes alienes a l'entitat beneficiària, aquestes hauran de ser acreditades fefaentment per mitjà de proves documentals que permeten verificar-les.  
i) Informar, en les condicions establides en l'article 5 d'aquesta ordre de l'obtenció d'ajudes i subvencions per a la mateixa finalitat procedents de qualsevol Administració Pública o ens públic o privat, nacional o internacional.  
j) Complir les obligacions de justificació de la despesa establides en el Títol V d'aquesta ordre.  
k) Sotmetre's a les actuacions de comprovació de la Generalitat Valenciana, de la Intervenció General de la Generalitat Valenciana, de la Sindicatura de Comptes i del Tribunal de Comptes.  
D'acord amb el que estableix l'article 43 de la LGS, en relació amb la coordinació d'actuacions, el pronunciament de l'òrgan gestor respecte de l'aplicació dels fons pels perceptors de subvencions s'entendrà sense perjuí de les actuacions de control financer que competeixen a la Intervenció General.  
l) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control, d'acord amb el que estableix l'article 39 de la LGS.  
m) Disposar dels llibres comptables, registres diligenciats i la resta de documents degudament auditats en els termes exigits per la normativa aplicable a l'entitat beneficiària en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
n) Vincular als fins per als quals es va concedir la subvenció, pels períodes establits en aquesta orde, els béns adquirits, construïts o reformats, i realitzar la seua transferència d'acord amb les normes esmentades.  
o) Procedir al reintegrament dels fons percebuts en els supòsits previstos en el capítol 2 del Títol VI d'aquesta ordre.  
p) Fer constar totes les publicacions o accions de difusió de l'actuació, la financiació de la Generalitat Valenciana. Quan l'entitat beneficiària exhibisca el seu propi logotip, haurà d'incloure l'establit per la Generalitat Valenciana en la mateixa grandària i les mateixes condicions de visibilitat. Aquesta obligació s'estén al soci local, que haurà d'identificar adequadament la participació de la Generalitat Valenciana per mitjà de l'ús del logotip i anagrama de la institució en el cartell o suport d'identificació visual semblant.  
q) En el cas que les activitats pròpies de la intervenció es facen en territori espanyol i impliquen contacte habitual amb menors, presentar declaració responsable del fet que tot el personal que mantinga el dit contacte (tant voluntari com empleat) compleix l'acreditació d'aportar un certificat negatiu del Registre Central de Penats per delictes sexuals, tal com estableix l'article 13 de la Llei orgànica 1/1996, de 15 de gener, de protecció jurídica del menor, de modificació parcial del codi civil i de la Llei d'Enjudiciament Civil, així com l'article 8 de la Llei 45/2015, de 14 d'octubre, de voluntariat.  
  
2. L'òrgan concedent podrà donar per finalitzada qualsevol de les activitats subvencionades quan es detecten incompliments substancials de les obligacions a què fa referència aquest article. En aquest supòsit, exigirà la presentació de l'informe final i, d'acord amb el procediment establit, exigirà la devolució dels fons no executats fins a aqueix moment, sense perjuí dels eventuals reintegraments a què donara lloc la revisió de l'informe final, juntament amb els corresponents interessos de demora comptabilitzats des del moment que es va fer efectiva la subvenció. Per a això l'òrgan gestor emetrà un informe en què es posaran de manifest els incompliments corresponents, i donarà un termini de 10 dies per a formular al·legacions i en el qual l'entitat beneficiària podrà aportar documents o altres elements de juí; passat el termini, l'òrgan concedent, a la vista de les al·legacions, podrà obrir un període de prova, i dictarà una resolució de l'incident d'incompliment. L'esmentada resolució esgota la via administrativa, i contra ella pot interposar-se els recursos establits en l'article 42 d'aquesta orde. La tramitació d'aquest incident d'incompliment, per al que no preveu aquest apartat, es regirà pel que estableix la legislació bàsica de procediment administratiu.  
3. La responsabilitat final en l'execució de l'actuació subvencionable correspondrà a l'entitat beneficiària directament enfront de la Generalitat Valenciana, sense que puga exigir-se al soci local o a qualsevol altra entitat participant en l'execució.  
  
Article 11. Soci local  
1. Soci local o contrapart estrangera és la persona jurídica creada i reconeguda d'acord amb la legislació del país en què es farà l'actuació, que manté relacions de col·laboració amb l'entitat beneficiària, i que assumeix en tot o en part l'execució directa de les actuacions objecte de la subvenció.  
2. Serà obligatori disposar de soci local o contrapart estrangera en les convocatòries de subvencions de l'article 1.1 d'aquesta orde. En la proposta d'actuació haurà de figurar adequadament identificat, i acreditat d'acord amb la normativa aplicable en el país d'execució de l'actuació a subvencionar.  
3. Qualsevol modificació del soci o socis locals haurà de comptar amb l'autorització prèvia de l'òrgan concedent.  
4. L'execució total o parcial de la subvenció per part del soci local no serà considerada com a subcontractació. Amb caràcter general, aquesta execució es considera com a execució per si mateixa per part de l'entitat beneficiària.  
  
  
TÍTOL II  
Actuacions i despeses subvencionables  
  
CAPÍTOL I  
Actuacions subvencionables  
  
Article 12. Tipus d'actuacions i quantia màxima de les subvencions  
1. Les actuacions en matèria de cooperació al desenvolupament objecte de les subvencions regulades en aquesta ordre podran adoptar els tipus següents, segons el seu objectiu i abast:  
a) Projectes: s'entén per projecte, en l'àmbit de la present ordre, el conjunt d'accions dirigides a la consecució d'un objectiu específic, que poden estar inserides en programes o plans de desenvolupament de més envergadura.  
b) Programes: tindran com a finalitat la consecució d'un objectiu general de desenvolupament, i poden preveure l'actuació en uns quants països, així com en diverses àrees o sectors. Tindran caràcter plurianual, amb una duració màxima del seu període d'execució de tres anys, sense que el nombre d'exercicis a què puguen aplicar-se els pagaments puga ser superior a tres anys.  
2. L'import màxim de la subvenció per a cada projecte o programa serà el fixat en la corresponent resolució de convocatòria.  
  
Article 13. Requisits de les actuacions  
Els requisits de les actuacions en matèria de cooperació al desenvolupament regulades en aquesta ordre són:  
1. Les actuacions han d'adequar-se a:  
a) Els objectius i prioritats horitzontals, geogràfiques i sectorials establits en el Pla director de la Cooperació Valenciana.  
b) La consecució dels Objectius de Desenvolupament Sostenible (en avant, ODS), amb la identificació clara de les metes dels ODS que pretén.  
c) Hauran d'estar inclosos en els compromisos internacionals i acords de col·laboració bilaterals en matèria de cooperació al desenvolupament sostenible entre la Generalitat Valenciana i les administracions públiques dels països o regions soci, i si és el cas, en les orientacions estratègiques i prioritats dels governs nacionals i regionals.  
2. Les convocatòries podran establir els objectius, prioritats, línies i sectors o àrees, en què hauran d'ajustar-se les actuacions en matèria de cooperació al desenvolupament subvencionables, i reservar fons per a àmbits o activitats específiques de la cooperació per al desenvolupament que, per la seua naturalesa, requerisquen un tractament diferenciat.  
3. Les actuacions hauran d'obtindre la puntuació mínima fixada en cada convocatòria, que en cap cas serà inferior a 60 punts sobre 100, dels criteris objectius de valoració arreplegats en aquesta ordre, per a superar la valoració tècnica.  
4. El nombre màxim d'actuacions que podrà presentar cada entitat de forma individual, o en agrupació amb una altra o altres entitats, així com la quantia màxima de subvencions que podrà percebre cada entitat, estaran fixades en cada resolució de convocatòria.  
  
Article 14. Criteris objectius per a la valoració de les actuacions subvencionables  
1. Les actuacions subvencionables seran valorades d'acord amb els criteris objectius continguts en els articles següents.  
2. La convocatòria fixarà la ponderació dels criteris definits en els articles següents.  
  
Article 15. Criteris de valoració de les actuacions de cooperació per al desenvolupament  
En la valoració de les actuacions de cooperació al desenvolupament regulades en les presents bases es podrà obtindre un màxim de 100 punts, d'acord amb els criteris objectius següents:  
1. Bloc I. Criteris relacionats amb la capacitat de gestió i experiència de l'entitat sol·licitant, fins a un màxim de 20 punts:  
a) Implantació institucional i política organitzacional:  
Grau d'implantació a la Comunitat Valenciana.  
Antiguitat en el Registre d'Agents de Cooperació al Desenvolupament de la Comunitat Valenciana.  
Actuacions desenvolupades en la Comunitat Valenciana.  
Incorporació en l'entitat d'una política institucional de gènere.  
Incorporació en l'entitat d'un pla de voluntariat.  
Pertinença a xarxes.  
b) Experiència en el desenvolupament de projectes de cooperació internacional al desenvolupament:  
Experiència general en el desenvolupament de projectes.  
Experiència al país on es va a executar el projecte.  
Experiència en el sector d'intervenció.  
c) Valoració de la capacitat de gestió:  
Qualitat de la gestió comptable de l'entitat.  
Avaluacions positives de programes anteriors desenvolupats per l'entitat.  
Inserció del projecte en estratègies més àmplies de l'entitat.  
2. Bloc II. Aspectes relacionats amb el soci local, fins a un màxim de 20 punts:  
a) Participació i implicació del soci local en el desenvolupament del projecte i política organitzacional:  
Participació en la identificació i formulació del projecte.  
Participació en la implementació, seguiment i avaluació del projecte.  
Incorporació en l'entitat d'una política institucional de gènere.  
b) Experiència del soci local en el desenvolupament de projectes:  
Experiència en el país on es va a executar el projecte.  
Experiència en el sector d'intervenció.  
3. Bloc III. Criteris relacionats amb la valoració de la qualitat del projecte, fins a un màxim de 60 punts:  
a) Grau de concreció i detall en la contextualització, diagnòstic i justificació de l'actuació:  
Antecedents i contextualització.  
Diagnòstic i justificació de la intervenció.  
Descripció de la població beneficiària.  
Incorporació d'un diagnòstic participatiu.  
b) Qualitat del disseny del projecte:  
Lògica vertical del projecte.  
Lògica horitzontal del projecte.  
Pertinència i grau de descripció de les activitats.  
Qualitat i concreció dels instruments de monitoratge i avaluació.  
  
c) Pertinència al context i sostenibilitat:  
Nivell de vinculació institucional amb l'àrea d'intervenció.  
Claredat en la identificació d'actors.  
Grau de coordinació a nivell local.  
Nivell de participació de la població beneficiària en el desenvolupament del projecte.  
Continuïtat del projecte.  
Sostenibilitat financera del projecte i concreció dels mecanismes de transferència.  
Qualitat dels instruments de comunicació i socialització de resultats.  
  
d) Viabilitat tècnica i financera de l'actuació:  
Concepte de despesa adequat.  
Nivell de cofinançament de l'actuació.  
Qualificació de l'equip tècnic vinculat al projecte.  
Especificitat de l'anàlisi de riscos i hipòtesi.  
e) Incorporació al projecte dels enfocaments transversals:  
Incorporació de l'enfocament de sostenibilitat mediambiental.  
Incorporació de l'enfocament de Drets Humans.  
Incorporació de l'enfocament de Gènere basat en Drets Humans (EGBDH).  
Incorporació de l'enfocament de governança democràtica.  
f) Adequació de l'actuació a les prioritats de la Generalitat Valenciana:  
Alineació amb els Objectius de Desenvolupament Sostenible.  
Alineació amb el Pla director de la Cooperació Valenciana vigent.  
Presentació en agrupació.  
Situació del país o territori d'intervenció en l'Índex de Desenvolupament Humà (IDH).  
  
Article 16. Criteris de valoració de les actuacions d'acció humanitària  
En la valoració de les actuacions d'acció humanitària regulades en les presents bases es podrà obtindre un màxim de 100 punts, d'acord amb els criteris objectius següents:  
1. Bloc I. Criteris relacionats amb l'enfocament tècnic del projecte, fins a un màxim de 30 punts:  
a) Participació de la població afectada pel desastre en la valoració, disseny, implementació, seguiment i avaluació del projecte.  
b) Nivell de comprensió de la situació de desastre i la claredat de l'anàlisi dels riscos existents per a la vida, dignitat, salut i mitjans de suport.  
c) Adequació de la resposta humanitària proposta a les necessitats que es pretenen abordar.  
d) Selecció de la població beneficiària.  
e) Incorporació de l'enfocament de gènere  
2. Bloc II. Criteris relacionats amb la capacitat de gestió de l'entitat sol·licitant, fins a un màxim de 30 punts:  
a) Experiència en el desenvolupament de projectes d'acció humanitària.  
b) Accés a la zona.  
c) Capacitat de resposta.  
d) Competències i responsabilitats del personal humanitari.  
e) Supervisió, gestió i suport del personal.  
3. Bloc III: Criteris relacionats amb la valoració econòmica i financera, fins a un màxim de 24 punts:  
a) Adequació pressupostària.  
b) Coherència entre recursos i objectius.  
c) Participació d'altres entitats finançadores.  
4. Bloc IV: Criteris relacionats amb l'avaluació i el seguiment, fins a un màxim de 16 punts:  
a) Seguiment  
b) Avaluació  
  
Article 17. Criteris de valoració de les actuacions d'educació per a la ciutadania global  
1. En la valoració de les actuacions d'educació per a la ciutadania global que promoguen, per mitjà de propostes pedagògiques, activitats educatives o formatives, es podrà obtindre un màxim de 100 punts, d'acord amb els criteris objectius següents:  
1. Bloc I. Criteris relacionats amb la capacitat de gestió i experiència de l'entitat sol·licitant, fins a un màxim de 26 punts:  
a) Implantació institucional i política organitzacional. Grau d'implantació a la Comunitat Valenciana.  
Antiguitat en el Registre d'Agents de Cooperació al Desenvolupament de la Comunitat Valenciana.  
Incorporació en l'entitat d'una política institucional de gènere.  
Incorporació en l'entitat d'un pla de voluntariat.  
Pertinença a xarxes.  
b) Valoració de la capacitat de gestió:  
Qualitat de la gestió comptable de l'entitat.  
Inserció del projecte en estratègies més àmplies de l'entitat.  
Experiència general en el desenvolupament de projectes d'Educació per al Desenvolupament.  
Experiència en projectes d'Educació per al Desenvolupament executats a la Comunitat Valenciana.  
2. Bloc II. Criteris relacionats amb la valoració de la qualitat del projecte, fins a un màxim de 50 punts:  
a) Especificació i nivell de detall en la contextualització, diagnòstic i justificació de l'actuació:  
Antecedents i contextualització.  
Diagnòstic i justificació de la intervenció.  
Descripció de la població destinatària.  
b) Qualitat del disseny del projecte:  
Lògica vertical del projecte.  
Lògica horitzontal del projecte.  
Pertinència i grau de descripció de les activitats.  
Qualitat dels instruments de monitoratge i avaluació.  
c) Pertinència al context i sostenibilitat:  
Alineació amb l'Estratègia d'Educació per al Desenvolupament en l'àmbit formal de la Comunitat Valenciana.  
Grau de coordinació a nivell local.  
Contribució a la creació de xarxes.  
Continuïtat del projecte.  
Qualitat dels instruments de comunicació i socialització de resultats.  
  
d) Viabilitat tècnica i financera de l'actuació:  
Concepte de despesa adequat.  
Nivell de cofinançament de l'actuació.  
Qualificació de l'equip tècnic i de formadors.  
e) Incorporació al projecte dels enfocaments transversals:  
Incorporació de l'enfocament de sostenibilitat mediambiental.  
Incorporació de l'enfocament de Drets Humans.  
Incorporació de l'enfocament de Gènere basat en Drets Humans (EGBDH).  
f) Adequació de l'actuació a les prioritats de la Generalitat Valenciana:  
Alineació amb els Objectius de Desenvolupament Sostenible.  
Nivell de descentralització de la intervenció.  
Presentació en agrupació.  
2. Bloc III. Criteris relacionats amb la valoració de la programació didàctica, fins a un màxim de 24 punts:  
a) Nivell de concreció i detall en la fonamentació i formulació de la proposta pedagògica:  
Especificitat de la fonamentació i propòsit pedagògic.  
Concreció en la definició dels objectius d'aprenentatge.  
b) Adequació dels recursos didàctics i concreció en la planificació d'activitats:  
Nivell de descripció i adequació dels recursos didàctics i metodològics.  
Grau de concreció en la planificació i temporalització d'activitats.  
  
Elaboració de materials didàctics.  
c) Adequació de l'avaluació pedagògica:  
Especificitat dels indicadors d'avaluació pedagògica.  
Qualitat del disseny de l'avaluació pedagògica.  
2. En la valoració de les actuacions d'educació per a la ciutadania global, per mitjà de propostes de sensibilització social, es podrà obtindre un màxim de 100 punts, d'acord amb els criteris objectius següents:  
  
1. Bloc I. Criteris relacionats amb la capacitat de gestió i experiència de l'entitat sol·licitant, fins a un màxim de 26 punts:  
a) Implantació institucional i política organitzacional:  
Grau d'implantació a la Comunitat Valenciana.  
Antiguitat en el Registre d'Agents de Cooperació al Desenvolupament de la Comunitat Valenciana.  
Incorporació en l'entitat d'una política institucional de gènere.  
Incorporació en l'entitat d'un pla de voluntariat.  
Pertinença a xarxes.  
b) Valoració de la capacitat de gestió:  
Qualitat de la gestió comptable de l'entitat.  
Inserció del projecte en estratègies més àmplies de l'entitat.  
Experiència general en el desenvolupament de projectes d'Educació per al Desenvolupament o Sensibilització.  
Experiència en projectes d'Educació per al Desenvolupament o Sensibilització executats a la Comunitat Valenciana.  
2. Bloc II. Criteris relacionats amb la valoració de la qualitat del projecte, fins a un màxim de 74 punts:  
a) Especificació i nivell de detall en la contextualització, diagnòstic i justificació de l'actuació:  
Antecedents i contextualització.  
Diagnòstic i justificació de la intervenció.  
Descripció de la població destinatària.  
b) Qualitat del disseny del projecte:  
Lògica vertical del projecte.  
Lògica horitzontal del projecte.  
Definició del marc teòric i metodològic;  
Pertinència i grau de descripció de les activitats.  
Qualitat dels instruments de monitoratge i avaluació.  
c) Pertinència al context i sostenibilitat:  
Grau de coordinació a nivell local.  
Contribució a la creació de xarxes.  
Continuïtat del projecte.  
Qualitat dels instruments de comunicació i socialització de resultats.  
  
d) Viabilitat tècnica i financera de l'actuació:  
Concepte de despesa adequat.  
Nivell de cofinançament de l'actuació.  
Qualificació de l'equip tècnic i de formadors.  
e) Incorporació al projecte dels enfocaments transversals:  
Incorporació de l'enfocament de sostenibilitat mediambiental.  
Incorporació de l'enfocament de Drets Humans.  
Incorporació de l'enfocament de Gènere basat en Drets Humans (EGBDH).  
f) Adequació de l'actuació a les prioritats de la Generalitat Valenciana:  
Alineació amb els Objectius de Desenvolupament Sostenible.  
Presentació en agrupació.  
  
Article 18. Criteris de valoració de les actuacions de cooperació tècnica  
En la valoració de les actuacions de cooperació tècnica regulades en les presents bases, es podrà obtindre un màxim de 100 punts, d'acord amb els criteris objectius següents:  
1. Bloc I. Criteris relacionats amb la valoració de la coherència, pertinència i sostenibilitat de l'actuació, fins a un màxim de 55 punts:  
  
a) Adequació i coherència de l'aliança amb els objectius i continguts del projecte.  
b) Grau de participació i implicació de l'aliança amb el/els soci/s local/s en la identificació i formulació del projecte.  
c) Complementarietat de l'actuació amb els plans de desenvolupament local/regional del territori.  
d) Nivell de coherència i alineació amb la Política Nacional del país soci i amb projectes globals o estratègics vinculats als Objectius de Desenvolupament Sostenible.  
e) Sostenibilitat del projecte.  
f) Pertinència i qualitat de l'intercanvi a la Comunitat Valenciana.  
g) Incorporació en el projecte dels enfocaments transversals de Gènere Basat en Drets Humans (EGBDH), Governança Democràtica, Drets Humans i Sostenibilitat Mediambiental.  
h) Qualitat dels instruments de comunicació i socialització de resultats.  
i) Alineació del projecte amb els eixos, estratègies i objectius prioritaris del Pla director de la Cooperació Valenciana vigent.  
2. Bloc II. Criteris relacionats amb la valoració dels aspectes tècnics del projecte, fins a un màxim de 45 punts:  
a) Especificitat i nivell de detall en la contextualització, diagnòstic i justificació de l'actuació.  
b) Coherència entre els objectius, resultats i activitats del projecte.  
  
c) Coherència dels objectius i resultats amb els indicadors d'avaluació i les fonts de verificació.  
d) Adequació del pressupost.  
e) Nivell de concreció en la descripció de les activitats.  
f) Qualitat dels instruments de seguiment i avaluació del projecte.  
  
g) Nivell de claredat i concreció en la definició dels resultats i indicadors d'impacte en el territori destinatari de la intervenció.  
  
Article 19. Criteris de valoració de les actuacions de comerç just  
En la valoració de les actuacions de comerç just regulades en les presents bases, es podrà obtindre un màxim de 100 punts, d'acord amb els criteris objectius següents:  
1. Bloc I. Criteris relacionats amb la capacitat de gestió i experiència de l'entitat sol·licitant, fins a un màxim de 26 punts:  
a) Implantació institucional i política organitzacional:  
Grau d'implantació a la Comunitat Valenciana.  
Antiguitat en el Registre d'Agents de Cooperació al Desenvolupament de la Comunitat Valenciana.  
Incorporació en l'entitat d'una política institucional de gènere  
Incorporació en l'entitat d'un pla de voluntariat  
Pertinença a xarxes.  
b) Valoració de la capacitat de gestió:  
Qualitat de la gestió comptable de l'entitat.  
Experiència general en el desenvolupament de projectes de Comerç Just.  
Experiència en projectes de Comerç Just desenvolupats a la Comunitat Valenciana.  
2. Bloc II. Criteris relacionats amb la valoració de la qualitat del projecte, fins a un màxim de 74 punts:  
a) Especificació i nivell de detall en la contextualització, diagnòstic i justificació de l'actuació:  
Antecedents i contextualització.  
Diagnòstic i justificació de la intervenció.  
Descripció de la població destinatària.  
b) Qualitat del disseny del projecte:  
Lògica vertical del projecte.  
Lògica horitzontal del projecte.  
Definició del marc teòric i metodològic.  
Pertinència i grau de descripció de les activitats.  
Qualitat dels instruments de monitoratge i avaluació.  
c) Pertinència al context i sostenibilitat:  
Grau de coordinació a nivell local.  
Contribució a la creació de xarxes.  
Continuïtat del projecte.  
Qualitat dels instruments de comunicació i socialització de resultats.  
  
d) Viabilitat tècnica i financera de l'actuació:  
Concepte de despesa adequat.  
Nivell de cofinançament de l'actuació.  
Qualificació de l'equip tècnic.  
e) Incorporació al projecte dels enfocaments transversals:  
Incorporació de l'enfocament de sostenibilitat mediambiental.  
Incorporació de l'enfocament de Drets Humans.  
Incorporació de l'enfocament de Gènere basat en Drets Humans (EGBDH).  
f) Adequació de l'actuació a les prioritats de la Generalitat Valenciana:  
Alineació amb els Objectius de Desenvolupament Sostenible.  
Presentació en agrupació.  
  
  
CAPÍTOL II  
Despeses subvencionables  
  
Article 20. Despeses subvencionables  
1. Són despeses subvencionables totes les que estan lligades de manera indubtable a la intervenció i a l'execució de les activitats pressupostades i autoritzades, i que resulten estrictament necessàries per a la seua implementació, sempre que complisquen les normes sobre justificació i control establides i que es destinen al finançament de la consecució dels objectius concretats en l'actuació.  
En cap cas el cost de les despeses subvencionables podrà ser superior al valor de mercat de la zona on es realitze l'acció.  
Per a determinar la quantia de les subvencions, s'entén per pressupost validat el pressupost íntegre d'execució de la intervenció resultant de la valoració realitzada pels corresponents informes tècnics.  
  
2. La despesa subvencionable serà realitzada en el termini d'execució i haurà de ser efectivament pagada en el període comprés entre la data d'inici de la intervenció i abans de la finalització del període de justificació, excepte les d'identificació i formulació, que poden fer-se abans de la data d'inici, i les d'auditoria i avaluació, traduccions i despeses notarials i registrals, que podran realitzar-se i ser pagades després de la finalització del termini d'execució però abans del fi del termini de justificació; es podran establir excepcions al que preveu aquest apartat, en la convocatòria corresponent.  
3. En les convocatòries de subvencions d'acció humanitària seran finançables les existències prèviament adquirides i emmagatzemades per l'entitat beneficiària, posades a disposició de l'actuació, en les condicions que s'establisca en la resolució de convocatòria.  
4. Seran subvencionables les despeses que es deriven del manteniment dels béns mobles inventariables adscrits a l'execució de l'actuació subvencionada i que siguen imprescindibles per al funcionament correcte de la mateixa execució. No tindran caràcter subvencionable les millores o increments de valor d'aquests béns que no siguen autoritzats per l'òrgan gestor, o aquelles despeses que es deriven d'un ús inadequat del bé, el cost de les quals serà assumit per l'entitat.  
5. S'establirà el model de memòria econòmica que reflecteix el pressupost a presentar per cada entitat sol·licitant. El pressupost haurà d'establir una subdivisió per partides pressupostàries de despeses que hauran d'arreplegar algunes o totes les partides mencionades en l'article següent.  
  
Article 21. Naturalesa i tipologia de les despeses subvencionables  
1. Les despeses subvencionables són de dos tipus:  
a) Costos directes: són aquells lligats directament a l'execució de la intervenció, que financen la consecució dels objectius i la realització de les activitats previstes. Es divideixen en despeses directes corrents i despeses directes d'inversió.  
1. Costos directes corrents.  
A. Identificació i formulació. S'inclouran en aquesta partida les despeses derivades de la identificació en el terreny ?en el país o països prioritaris o preferents- i posterior formulació de la intervenció, així com la traducció prevista en la formulació, sempre que s'hagen realitzat dins dels sis mesos anteriors a la data de terminació del termini de presentació de sol·licituds a la convocatòria. En el cas que se sol·licite el finançament d'aquestes despeses, hauran d'acompanyar-se com a annexos a la formulació de la intervenció els documents resultants de la identificació i els documents justificatius de la despesa feta, per tal de valorar la seua procedència per a ser subvencionats. Les despeses imputables a aquesta fase seran sempre corrents.  
B. Línia de base. S'inclouran en aquesta partida les despeses derivades de la Línia de base prevista en l'article 52 d'aquesta ordre.  
C. Avaluació externa. S'inclouran en aquesta partida les despeses derivades de l'avaluació final prevista en l'article 64 d'aquesta ordre.  
D. Auditoria externa. S'inclouran en aquesta partida les despeses derivades de la revisió del compte justificatiu per mitjà de procediment d'auditoria, prevista en l'article 63 d'aquesta ordre.  
E. Altres serveis tècnics i professionals. S'inclouran en aquesta partida aquells serveis, assistències tècniques o consultories, requerits per a la realització de plans de negoci, capacitacions, seminaris, informes (diferents dels d'identificació i formulació, avaluació, auditoria i projectes d'obra, que s'imputen a les seues respectives partides), serveis de disseny i maquetació de materials, despeses de control de gestió o altres necessitats com ara notarials, registrals, de compulsa i de traducció que no impliquen relació laboral amb l'entitat beneficiària i no puguen incloure's en altres partides.  
F. Arrendaments. S'inclouran en aquesta partida les despeses de lloguer de terrenys, immobles ?excepte vivendes- vehicles, maquinària, instal·lacions i utillatges necessaris per a l'execució de la intervenció. S'exclou d'aquesta partida el lloguer de les seus administratives o vivendes del personal de l'entitat beneficiària o del seu soci local.  
G. Materials i subministraments. S'inclouran en aquesta partida l'adquisició de consumibles d'oficina i informàtica que siguen necessaris per al desenvolupament de les activitats previstes en la intervenció, efectes, materials i altres béns o serveis que resulten necessaris per a la seua execució, com ara reprografia i impremta i suports audiovisuals, així com qualsevol tipus de material fungible necessari per a l'execució de les activitats (material sanitari, agrari, etc.), així com el manteniment i les assegurances dels vehicles en el terreny.  
H. Beques. Les beques que comporten una relació contractual amb l'entitat beneficiària o soci local, s'inclouran en la partida de despeses de personal, i les que no impliquen una relació contractual s'imputaran en la partida de despeses de material i subministraments. Ambdós tipus es justificaran aportant la convocatòria, resolució i acceptació de la beca i l'acreditació dels pagaments o transferència realitzada. Quan hi haja una relació contractual es justificaran com les despeses de personal reflectides en les presents bases.  
I. Viatges, allotjaments i dietes. S'inclouran en aquesta partida les despeses per transport o desplaçament, carburant, allotjament i manutenció, meritades per raó del servei pel personal vinculat a la intervenció, per raó d'una relació laboral, i inclús de persones destinatàries últimes de ella, quan la seua execució així ho requerisca, per a això s'entén que són persones destinatàries últimes les beneficiades per les activitats subvencionades. L'import màxim subvencionable per a aquest tipus de despeses no podrà superar el previst per al personal que presta serveis per a la Generalitat Valenciana, en les quanties que la normativa vigent en matèria d'indemnitzacions per raó del servei siga aplicable per a cada exercici econòmic. Aquestes quantitats serviran de referència, tant per a les despeses realitzades a Espanya com per a les generades en els països d'execució de les activitats, sempre respectant el valor de mercat. En el cas de serveis tècnics i professionals que requerisquen desplaçaments per a ser efectuats, només s'imputaran a aquest concepte aquelles relacionats amb serveis que no requerisquen d'un contracte escrit (serveis esporàdics de professors, advocats, notaris o taxadors). Si el servei requereix la subscripció d'un contracte, les despeses de desplaçament i dietes estaran compreses en el preu del contracte, computaran per als límits aplicables en la normativa de contractació i es justificaran d'acord amb l'apartat relatiu a altres serveis tècnics i professionals. També s'inclouran en aquesta partida les beques atorgades en projectes d'educació per a la ciutadania global, formació, investigació i innovació. L'aportació d'un vehicle en espècie serà incompatible amb la imputació amb càrrec a la subvenció de despeses de desplaçaments realitzats amb el mateix vehicle, la seua assegurança i el seu manteniment. En el formulari d'identificació de l'activitat i en la memòria econòmica es desglossarà l'import corresponent d'aquesta despesa imputada al personal local, en seu, expatriat, voluntari i el de la població beneficiària.  
  
J. Personal. S'inclouran en aquesta partida les despeses derivades de la contractació del personal al servei, totalment o parcialment, de la intervenció, sempre que hi haja una relació laboral, fixa o temporal, entre l'entitat beneficiària i la persona treballadora. No s'inclouran despeses originades pels integrants de les juntes directives o consells de direcció de les entitats beneficiàries ni de les contraparts. Igualment s'inclouran en aquesta partida salaris, assegurances socials a càrrec de l'entitat i altres provisions de fons de depòsit obligat d'acord amb la legislació local i, en cas de personal en l'exterior, totes les despeses derivades de l'aplicació de l'Estatut dels Cooperants, sempre que estiguen previstes en el document de formulació de la intervenció. Aquestes últimes, si no són obligades per la legislació laboral que corresponga, han de figurar en el contracte laboral subscrit per l'entitat beneficiària. Pel que fa a les entitats vinculades a la Conferència Episcopal, diòcesis, ordes, congregacions, o vinculades a qualsevol església o comunitat religiosa inscrita en Registre d'Entitats Religioses del Ministeri de Justícia, serà finançable la posada a disposició de la intervenció dels seus recursos humans, la relació dels quals es regirà per la seua normativa pròpia. No s'inclouran penalitzacions o compensacions per incompliments de contracte imputables a l'entitat beneficiària, els seus socis o contraparts, ni recàrrecs per impagament o retards en impostos retinguts o seguretat social. En tot cas haurà de disposar-se del corresponent contracte de treball, juntament amb l'acord complementari de destinació en cas de cooperants, d'acord amb la normativa que el regisca. En els contractes s'han d'especificar les tasques que s'exerceixen, la modalitat de contractació, la categoria professional i el salari. En el cas que un contracte de treball siga anterior a la concessió de la subvenció o qui l'exercisca només es dedique parcialment a activitats relacionades amb l'execució d'una determinada intervenció, no caldrà que figuren expressament en el contracte les activitats que realitza en relació amb aqueixa intervenció.   
Es preveuen tres subpartides per a aquest concepte:  
1. Personal local: personal contractat per l'entitat beneficiària o els seus socis locals, sotmés a la legislació laboral del país on s'executa la intervenció i en el qual presta els seus serveis, d'acord amb el règim laboral corresponent, amb les seues funcions i tasques directament relacionades amb la intervenció.  
2. Personal expatriat: personal contractat per l'entitat beneficiària sotmés a la legislació espanyola, que presta els seus serveis en el país d'execució i les tasques del qual es vinculen directament a la intervenció. La relació amb l'entitat beneficiària estarà regida per la resta de la legislació aplicable i, a més a més, per les regulacions del Reial decret 519/2006, de 28 d'abril, pel qual s'estableix l'Estatut dels Cooperants. Els seus acords complementaris de destinació, per tant, han d'haver sigut presentats amb la justificació davant de l'òrgan gestor.  
3. Personal en seu a la Comunitat Valenciana: personal contractat per l'entitat beneficiària, sotmés a la legislació espanyola, i que realitza el seu treball de forma continuada a la Comunitat Valenciana, i les tasques del qual es vinculen directament a la intervenció, amb independència dels seus desplaçaments ocasionals a altres zones d'Espanya o país/països vinculat/s al projecte.  
La retribució mensual bruta del personal en seu, tècnic, local i expatriat, imputable a la subvenció, no ha d'excedir la quantitat especificada en la resolució de convocatòria corresponent.  
En el document de formulació de l'actuació subvencionable, l'entitat sol·licitant ha d'indicar el percentatge de la jornada laboral que el personal dedique al projecte. La retribució màxima subvencionable es calcularà aplicant el percentatge corresponent.   
K. Voluntariat. S'inclouran en aquesta partida les despeses en què incórrega l'entitat beneficiària que execute certes activitats per mitjà de persones voluntàries de les seues organitzacions que -d'acord amb la normativa vigent en matèria de voluntariat- no perceben retribucions, com ara les despeses de les pòlisses d'assegurança d'accidents, malaltia i responsabilitat civil que -si és el cas- siguen subscrites i es deriven directament de la intervenció, sempre que aquestes despeses no siguen finançades per les persones voluntàries, així com les despeses per transport o desplaçament, assegurances de vehicles, carburant, allotjament i manutenció, meritades per raó del servei pel voluntari. Igualment, les despeses de lloguer de vivendes destinades al seu allotjament en el país d'execució de la intervenció sempre que estiga prevista en el document de formulació. Els seus acords d'incorporació hauran de complir el que estableix la Llei 45/2015, de 14 d'octubre, de Voluntariat, i ser presentats en l'òrgan directiu en matèria de cooperació internacional per al desenvolupament.  
L. Activitats de testimoni vinculades a intervencions d'acció humanitària. S'inclouran en aquesta partida les despeses imputables al desenvolupament d'accions de sensibilització i incidència en actors locals o internacionals relacionades amb les poblacions beneficiàries. Les activitats testimonials han d'estar vinculades a les assistencials i incidir en els objectius de la intervenció, i tindre lloc en el país d'actuació o en els espais nacionals o internacionals que atenguen aquestes problemàtiques. No podran imputar-se a aquest concepte despeses relacionades amb la visibilitat de l'entitat beneficiària.  
M. Activitats de sensibilització vinculades a la intervenció de cooperació internacional per al desenvolupament. S'inclouran en aquesta partida les despeses imputables al desenvolupament d'accions de sensibilització en el territori de la Comunitat Valenciana o material de difusió relacionades amb el desenvolupament, objectius i resultats de l'actuació executada. No podran imputar-se a aquest concepte despeses relacionades amb la visibilitat de l'entitat beneficiària  
N. Despeses bancàries. S'inclouran en aquesta partida les despeses bancàries i de transferència dels comptes que figuren a nom del projecte.  
O. Fons rotatori. Podrà incorporar-se en les intervencions que comprenguen un component de crèdit. Aquest fons comptarà amb un Reglament regulador específic que inclourà la quantia dels préstecs, el nombre de persones destinatàries, el tipus d'interés, el període de carència i el termini de devolució i haurà de ser previst en la formulació, i presentar-se juntament amb aquesta. No podran superar el 10 per 100 de les despeses directes finançades amb la subvenció.  
2. Costos directes d'inversió.  
A. Adquisició de terrenys o immobles. S'inclouran en aquesta partida totes les despeses necessàries per a l'adquisició de terrenys i immobles en el cas que tals béns resulten necessaris per al compliment dels objectius de la intervenció, i sempre que queden vinculades als fins de l'activitat subvencionada, i la seua inscripció legal en els registres locals de la propietat, impostos, taxes, despeses notarials, llicències, i altres directament relacionades.  
Haurà d'especificar-se el règim de propietat i titularitat aportant-ne la documentació probatòria suficient.  
S'exclou la compra de seus administratives o vivendes del personal de l'entitat beneficiària o del seu soci local.  
B. Obres d'infraestructures, construcció o reforma d'immobles. S'inclouran en aquesta partida la construcció o instal·lació de pous, sistemes de regadiu, d'electricitat, de comunicacions, camins rurals i vies pecuàries i semblants; despeses de construcció o reforma, que inclouran materials i el seu transport, mà d'obra i trasllat, si és el cas, contractes, direcció de les obres, llicències i taxes, assegurances obligatòries i altres directament relacionades.  
Les obres d'infraestructura podran ser de primer establiment, de reforma o de gran reparació.  
En cap cas es podran imputar despeses de construcció ni rehabilitació de seus administratives de l'entitat beneficiària, del soci local ni en la vivenda del personal en l'exterior.  
En aquesta partida s'inclouran els treballs i estudis tècnics inherents a la inversió, dictàmens facultatius, estudis previs i redacció de projectes.  
C. Equips i materials inventariables. S'inclouran en aquesta partida les despeses d'adquisició, si és el cas, enviament i trànsit de duana i instal·lació, per a la posada en funcionament, de maquinària, mobiliari, equips informàtics, elements de transport i un altre equipament.  
L'import dels béns adquirits per a l'execució de la intervenció i durant el seu període d'execució, que hagen de ser transferits una vegada finalitzat el dit termini a la població destinatària o a la contrapart local de la intervenció sempre que siga beneficiària final, podrà imputar-s'hi totalment. Quan aquests béns no hagen de ser transferits, podran imputar-s'hi únicament les despeses d'amortització durant el període d'execució, atenent la vida útil del bé, calculades de la manera següent:  
  
Maquinària Industrial o agrícola o generadors: 120 mesos (10 anys).  
  
Mobiliari d'oficina: 120 mesos (10 anys).  
Mitjans de transport: 60 mesos (5 anys).  
Equips informàtics, fotocopiadores, faxos, telèfons, equips de ràdio o altres mitjans de naturalesa semblant: 48 mesos (4 anys).  
L'amortització imputable a la subvenció es calcularà d'acord amb la fórmula següent:   
  
A = (VA x M)/VU  
  
On:  
A = amortització imputable a la subvenció.  
VA = valor d'adquisició del bé, incloent-hi despeses d'enviament, instal·lació i posada en funcionament.  
M = nombre de mesos complets que el bé ha estat a disposició de la intervenció, que no podrà ser superior al període d'execució d'aquesta, considerat com el període de formulació més el d'execució real, ni es computaran mesos posteriors a la finalització de la vida útil (VU) del bé.  
  
VU = Vida útil del bé en mesos.   
  
Es computarà des del moment de la seua adquisició per l'entitat beneficiària o pel seu soci local (contrapart). Quan es tracte de béns adquirits de segona mà, la vida útil es podrà computar des del moment en què el bé va ser per primera vegada posat en el mercat, sempre que es dispose d'acreditació de la data en què açò es va produir (data de matriculació, per exemple, en cas de vehicles). En aquest supòsit, la vida útil per a la imputació de l'amortització a la subvenció concedida per la Generalitat Valenciana serà la diferència entre la vida útil d'un bé nou, establida en aquest mateix apartat, i el període transcorregut entre la seua posada en el mercat i l'adquisició per l'entitat beneficiària o el seu soci local. El valor d'adquisició per part de l'entitat beneficiària o el seu soci local serà dividit per la vida útil així calculada.  
  
S'exclou l'equipament i l'adquisició de materials i subministraments per a seus administratives o vivendes del personal adjudicatari o del seu soci local.  
b) Costos indirectes: s'entendrà per despesa indirecta la pròpia del funcionament regular de l'entitat beneficiària, els seus socis en agrupació o els seus socis locals, que resulte imprescindible per a l'execució de la intervenció i que hi siga atribuïble, en la mesura que tals costos corresponguen al període en què efectivament es realitza.  
Les despeses indirectes de les subvencions per a actuacions, es podran acreditar per mitjà d'una declaració responsable firmada pel representant legal de l'entitat, en la qual es descriuran els tipus de despeses incloses i els imports destinats a cada tipus, i es farà constar que han sigut realitzats per al sosteniment de l'execució de l'actuació subvencionable, sense que en conjunt puguen superar el 10 per 100 de la subvenció concedida per la Generalitat Valenciana. En tot cas, les dades han de figurar en la comptabilitat de l'entitat.  
2. En cap cas seran subvencionables:  
a) Els interessos deutors de comptes bancaris.  
b) Els recàrrecs i les sancions administratives i penals o els interessos d'aplicació a la demora dels pagaments.  
c) Les despeses de procediments judicials derivades o relacionades amb l'actuació subvencionada.  
d) Les despeses de representació o atencions protocol·làries, esmorzars, càtering, recepcions, regals, flors, espectacles.  
e) Les quotes satisfetes per la pertinença a qualsevol agrupació, plataforma o federació d'entitats o ONGD.  
f) Els impostos indirectes quan siguen susceptibles de recuperació o compensació.  
g) Indemnitzacions per acomiadament.  
  
Article 22. Despeses subvencionables d'actuacions a executar en tercers països  
En les actuacions establides en a l'article 1.1 d'aquesta ordre podran ser subvencionades, d'acord amb el tipus de pressupost publicat en cada resolució de convocatòria, les despeses que, d'acord amb la seua naturalesa, es corresponguen amb:  
a) Costos directes:  
1. Costos directes corrents:  
A. Identificació i formulació. El total de la despesa imputada a la Generalitat Valenciana per aquest concepte no podrà superar la quantia de l'1,5 per 100 de la subvenció concedida per aquesta.  
B. Línia de base. El total de la despesa imputada a la Generalitat Valenciana per aquest concepte no podrà superar la quantia de l'1,5 per 100 de la subvenció concedida per aquesta.  
C. Avaluació externa. El total de la despesa imputada a la Generalitat Valenciana per aquest concepte no podrà superar la quantia del 5 per 100 de la subvenció concedida per aquesta.  
D. Auditories externes. El total de la despesa imputada a la Generalitat Valenciana per aquest concepte no podrà superar la quantia del 4 per 100 de la subvenció concedida per aquesta.  
E. Altres serveis tècnics i professionals.  
F. Arrendaments.  
G. Materials i subministraments.  
H. Viatges, allotjaments i dietes. El total de la despesa subvencionada per aquest concepte no podrà superar la quantia del 15 per 100 de la subvenció concedida per la Generalitat Valenciana, llevat que per les característiques i finalitat de la intervenció en la resolució de convocatòria s'establisca un percentatge superior.  
I. Personal: el total de la despesa subvencionada per aquest concepte no podrà superar la quantia del 60 per 100 de la subvenció concedida per la Generalitat Valenciana. Quan la quantia supere el 30 per 100 de la subvenció concedida, s'exigirà una especial justificació en la formulació de l'actuació presentada en la convocatòria. Tot això amb el desglossament següent:  
Personal local. El total de la despesa subvencionada per aquest concepte estarà limitat pel percentatge total de la partida, restant els percentatges establits en els dos apartats següents.  
Personal expatriat. El total de la despesa subvencionada per aquest concepte no podrà superar la quantia del 5 per 100 de la subvenció concedida per la Generalitat Valenciana.  
Personal en seu a la Comunitat Valenciana. El total de la despesa subvencionada per aquest concepte no podrà superar la quantia del 5 per 100 de la subvenció concedida per la Generalitat Valenciana.  
J. Voluntariat.  
K. Activitats de testimoni en intervencions d'acció humanitària.  
  
L. Activitats de sensibilització vinculades a la intervenció de cooperació internacional per al desenvolupament.  
M. Despeses bancàries. Només seran imputables a la Generalitat Valenciana les despeses bancàries dels comptes que figuren a nom de l'actuació subvencionable.  
N. Fons rotatori. El total de la despesa imputada a la Generalitat Valenciana per aquest concepte no podrà superar la quantia del 10 per 100 de la partida de costos directes de la subvenció concedida per aquesta. Aquesta despesa no serà subvencionable per a actuacions d'acció humanitària.  
2. Costos directes d'inversió.  
A. Adquisició de terrenys o immobles.  
B. Obres d'infraestructures, construcció o reforma d'immobles.  
C. Equips i materials inventariables.  
b) Costos indirectes. La suma dels costos indirectes imputats a la intervenció no podrà superar el 10 per 100 del total dels costos directes del pressupost validat. Tampoc podrà imputar-se en concepte de costos indirectes, més del 10 per 100 de la subvenció concedida per la Generalitat Valenciana.  
  
Article 23. Despeses subvencionables d'actuacions executades a la Comunitat Valenciana  
En les actuacions establides en l'article 1.2 d'aquesta ordre podran ser subvencionades, d'acord amb el tipus de pressupost publicat en cada resolució de convocatòria, les despeses que, d'acord amb la seua naturalesa, es corresponguen amb:  
a) Costos directes:  
1. Costos directes corrents:  
A. Identificació i formulació. El total de la despesa imputada a la Generalitat Valenciana per aquest concepte no podrà superar la quantia de l'1,5 per 100 de la subvenció concedida per aquesta.  
B. Línia de base. El total de la despesa imputada a la Generalitat Valenciana per aquest concepte no podrà superar la quantia de l'1,5 per 100 de la subvenció concedida per aquesta.  
C. Avaluació externa. El total de la despesa imputada per aquest concepte no podrà superar la quantia del 3 per 100 de la subvenció concedida.  
D. Auditories externes. El total de la despesa imputada per aquest concepte no podrà superar la quantia del 3 per 100 de la subvenció concedida.  
E. Altres serveis tècnics i professionals.  
F. Arrendaments.  
G. Materials i subministraments.  
H. Viatges, allotjaments i dietes. El total de la despesa subvencionada per aquest concepte no podrà superar la quantia del 15 per 100 de la subvenció concedida per la Generalitat Valenciana, llevat que per les característiques i finalitat de la intervenció en la resolució de convocatòria s'establisca un percentatge superior.  
I. Personal: el total del despesa subvencionada per aquest concepte no podrà superar la quantia del 60 per 100 de la subvenció concedida per la Generalitat Valenciana. Quan la quantia supere el 30 per 100 de la subvenció concedida s'exigirà una especial justificació en la formulació de l'actuació presentada en la convocatòria.  
J. Voluntariat.  
K. Despeses bancàries. Només seran imputables les despeses bancàries dels comptes que figuren a nom de l'actuació subvencionada.  
b) Costos indirectes. La suma dels costos indirectes imputats a la intervenció no podrà superar el 10 per 100 del total dels costos directes del pressupost validat. Tampoc podrà imputar-se en concepte de costos indirectes, més del 10 per 100 de la subvenció concedida per la Generalitat Valenciana.  
  
Article 24. Bestreta de fons per a impostos susceptibles de recuperació  
  
1. En l'àmbit de les subvencions regulades en aquesta orde, els impostos susceptibles de recuperació seran atesos per una bestreta amb càrrec a la subvenció concedida, fins que no siguen efectivament recuperats.  
2. Per tant, si arribat el moment de la finalització del termini d'execució no s'haguera produït la recuperació, els justificants que inclogueren els dits impostos es justificaran pel seu import íntegre, i s'adjuntarà al compte una declaració responsable de l'entitat beneficiària que acredite tal circumstància, amb la indicació de l'import total dels impostos pendents de recuperació i imputats a la subvenció de la Generalitat Valenciana en concepte de bestreta.  
3. En el moment de la presentació de la justificació de la subvenció concedida, s'aportarà, si és el cas, declaració responsable de no haver recuperat els dits impostos, acompanyada, d'un certificat de l'Administració tributària d'origen que acredite que no s'ha produït la recuperació o, en cas de manifesta impossibilitat d'obtindre aquest certificat, d'acreditació d'aquest fet emesa per l'òrgan de l'Agència Espanyola de Cooperació Internacional per al desenvolupament en l'exterior o per l'Ambaixada d'Espanya.  
4. Si la recuperació dels impostos esmentats es produïra durant el termini d'execució de l'actuació subvencionada, els imports recuperats seran aplicats a sufragar despeses vinculades a l'activitat, dins del seu termini d'execució, sense que siga necessària autorització prèvia de l'òrgan gestor, llevat que la seua aplicació implique canvis o modificacions que afecten objectius, resultats, ubicació territorial, soci local o contrapart o població beneficiària.  
5. En el cas que la recuperació es produïsca en els quatre anys següents a la finalització del termini d'execució de l'actuació, l'entitat beneficiària podrà proposar-ne l'aplicació a activitats associades o complementàries a la intervenció subvencionada. L'òrgan gestor emetrà una resolució d'autorització o denegació de l'aplicació dels fons, i n'indicarà, en cas d'aprovació, el termini d'execució i la justificació. Si la resolució fóra denegatòria, es procedirà a la devolució de la bestreta.  
  
6. L'obligació de tornar els impostos recuperats subsistirà durant quatre anys des de la presentació de la justificació, al cap dels quals, si no s'han recuperat encara els impostos, haurà d'aportar-se una nova declaració responsable que acredite aquesta circumstància.  
7. Les entitats beneficiàries que es troben exemptes del pagament d'impostos en el país on realitza la intervenció, quedaran obligades a informar d'aquest fet i presentar la documentació corresponent, d'acord amb el que estableix la present ordre.  
  
Article 25. Aportacions en espècie  
1. Les aportacions en espècie mencionades en l'apartat 5 de l'article 4 d'aquesta ordre, seran admeses només en el cas en què s'acompanyen amb certificació de la persona física o jurídica que aporte els béns o serveis. En aquesta certificació o bé annexada a la mateixa certificació, es descriurà i quantificarà l'aportació, amb indicació del nombre d'unitats, hores de treball, preu unitari quan corresponga, a més de la valoració total; així mateix, en el cas de béns, s'adjuntarà a la certificació una factura de compra del bé o, en cas de no tindre'n, els documents que permeten determinar-ne el valor i la forma d'adquisició. Per a la valoració de les aportacions en espècie, s'utilitzaran els mateixos criteris i les mateixes limitacions mencionades en l'esmentat article d'aquesta ordre.  
  
2. Les valoracions hauran d'ajustar-se als preus del mercat local i, en el cas d'equips o béns, tindre en compte la seua antiguitat i valor d'adquisició. En tot cas, seran objecte de control igual que la resta de les aportacions.  
3. No s'acceptarà com a contribució en espècie la valoració de la participació de la població beneficiària en esdeveniments, jornades o cursos.  
4. No podran considerar-se com a aportació en espècie les seus administratives del soci local quan hi haja pagament del lloguer o hipoteques sobre aquestes.  
  
Article 26. Criteris de valoració econòmica  
1. Per a la correcta valoració de les despeses subvencionables, l'entitat sol·licitant facilitarà, en la memòria econòmica que presente juntament amb la sol·licitud, la informació adequada sobre les previsions justificatives dels costos que l'execució de l'actuació subvencionable suposa.  
2. Quan l'import de la despesa subvencionable serà igual o superior al que establisca la normativa aplicable en matèria de contractes del sector públic en els supòsits d'execució d'obra, subministrament de béns d'equip o prestació de serveis per empreses de consultoria o assistència tècnica, l'entitat beneficiària haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servei o l'entrega del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren o presten, excepte en el cas de despeses d'identificació o formulació inicial de l'actuació subvencionable.  
3. L'elecció entre les ofertes presentades, que hauran d'aportar-se en la fase de justificació econòmica, es realitzarà d'acord amb criteris d'eficiència, economia i potenciació de recursos locals, i han de justificar-se expressament en una memòria quan l'elecció no recaiga en la proposta econòmica més avantatjosa. No podrà, en cap cas, fraccionar-se un contracte amb l'objecte de disminuir-ne la quantia, i eludir el compliment dels requisits mencionats.  
4. Sense l'adequada justificació en una oferta que no fóra la més favorable econòmicament, l'òrgan gestor podrà demanar una taxació pericial contradictòria del bé o servei, i és de compte de l'entitat beneficiària les despeses ocasionades. En aquest cas, la subvenció es calcularà, prenent com a referència el menor dels dos valors: el declarat pel beneficiari o el resultat de la taxació.  
5. En el cas d'igualtat de condicions, es donarà preferència als béns o serveis d'origen local i, si és el cas, als subministrats a la Comunitat Valenciana.  
6. Per a la fixació dels salaris a cobrar per la mà d'obra local, s'estarà a l'índex de preus establit en el país on tinga lloc l'acció, per a la qual cosa es consultaran totes les fonts oficials que acrediten que les quantitats previstes per l'organització com a costos salarials de mà d'obra local s'ajusten als salaris establits en el país corresponent.  
  
7. La quantia màxima subvencionable del salari o preu/hora corresponent als professionals de la Comunitat Valenciana i del personal tècnic haurà d'estar especificada en la resolució de convocatòria.  
  
  
Article 27. Afectació de béns  
1. De conformitat amb l'article 31.4 de la LGS, en el supòsit d'adquisició, construcció, rehabilitació i millora de béns inventariables, tals béns han de quedar formalment vinculats als fins de la intervenció realitzada, per la qual cosa, una vegada concloga aquesta o es manifeste la impossibilitat sobrevinguda d'executar-la, han de ser transferits a les entitats beneficiàries finals de la intervenció subvencionada o entitats públiques que garantisquen la seua continuïtat o permanència, sense que puguen disposar-ne lliurement ni l'entitat beneficiària de la subvenció ni les organitzacions sòcies locals.  
2. Per tant, la transferència efectiva d'aquests béns es realitzarà a nom d'entitats públiques o d'entitats beneficiàries finals, o agrupacions legalment constituïdes d'aquestes, i els béns seran inscriptibles a nom de la contrapart local quan:  
a) La contrapart local siga una entitat pública.  
b) La contrapart local siga al mateix temps la beneficiada final.  
c) Haurà de quedar reflex documental de la propietat dels béns al final de la intervenció. La fórmula per mitjà de la qual haja d'instrumentar-se l'entrega haurà d'explicitar-se en el document de formulació de la intervenció.  
3. Quan ni les entitats públiques ni les destinatàries finals estigueren en disposició d'assumir la transferència, l'entitat beneficiària de la subvenció, juntament amb l'òrgan directiu en matèria de cooperació internacional per al desenvolupament determinarà consensuadament la manera de procedir, i en aquest cas podrà transferir-se ?entre altres- a aquella organització que haguera actuat com a contrapart en l'execució de la intervenció, o en el cas d'acció humanitària a aquella contrapart privada amb experiència de treball en la zona d'intervenció.  
4. Quan circumstàncies extraordinàries no previstes, com l'existència d'un conflicte bèl·lic o una situació d'inestabilitat i inseguretat pública, impedisquen realitzar aquestes transferències, podrà sol·licitar-se una pròrroga per a això. Si aquestes circumstàncies es mantingueren per un període de deu anys, durant els quals l'organització sòcia local haguera demostrat fefaentment i suficientment la vinculació dels immobles a la finalitat per a la qual es va atorgar la subvenció, es donarà per conclosa l'obligació de la seua transferència.  
5. Quan finalitzada la intervenció l'entitat beneficiària tinga concedida una subvenció per a continuar treballant amb les mateixes persones o entitats beneficiades finals o que siguen susceptibles de rebre la transferència final les mateixes autoritats locals, es podrà sol·licitar l'autorització per a la vinculació dels béns a la nova actuació subvencionada i la demora de la transferència fins al final d'aquesta.  
  
6. El període d'afectació als fins de la intervenció, computable des de la data de finalització de l'execució, serà de vint anys per a aquells actius susceptibles d'inscripció en registre públic i en aquest cas tant l'esmentat període com l'import de la subvenció concedida han de constar en l'escriptura i ser objecte d'inscripció en l'esmentat registre.  
7. Per als béns que no ho siguen, com és el cas de vehicles i altres equips i materials, aquest període serà per a:  
a) Maquinària industrial o agrícola o generadors: 120 mesos (10 anys).  
b) Mobiliari d'oficina: 120 mesos (10 anys).  
c) Mitjans de transport: 60 mesos (5 anys).  
d) Equips informàtics, fotocopiadores, faxos, telèfons, equips de ràdio o altres mitjans de semblant naturalesa: 48 mesos (4 anys).  
8. En cas de béns inscriptibles en un registre públic, haurà de fer-se constar en l'escriptura aquesta circumstància, així com l'import de la subvenció concedida per la Generalitat Valenciana, i aquestes dos circumstàncies són objecte d'inscripció en el registre públic corresponent.  
  
9. En cas d'incompliment de l'obligació d'afectació de béns establida en este article, caldrà ajustar-se al que establixen els apartats 4 i 5 de l'article 31 de la LGS.  
  
Article 28. Canvis de moneda  
1. En el moment de la formulació de l'actuació subvencionada, per a l'aplicació dels tipus de canvi de moneda, es prendrà com a data de referència els vigents en aqueix moment.  
2. Les operacions de canvi de moneda es realitzaran, en tots els casos, en mercats oficials, i han d'acreditar-se amb els justificants emesos per les entitats que hi treballen, llevat que no n'hi haja, fet que haurà de ser acreditat per algun dels òrgans de representació espanyols en el país d'execució, oficines tècniques de cooperació, ambaixades o consolats o, a falta d'això, per l'ambaixada del país de la Unió Europea que exercisca la representació d'Espanya. En cas d'operacions humanitàries dirigides per Nacions Unides, l'acreditació d'aquesta circumstància podrà ser emesa per l'organisme de Nacions Unides que coordine els treballs sobre el terreny.  
  
3. Per a l'aplicació dels tipus de canvi documentats a l'elaboració del compte justificatiu, l'entitat beneficiària podrà optar per qualsevol sistema admés comptablement, explicant el sistema utilitzat en els informes de justificació.  
4. Excepte previsió distinta en la normativa reguladora de la subvenció, en la gestió i justificació d'una mateixa subvenció no podran utilitzar-se diferents sistemes d'aplicació dels tipus de canvi.  
  
Article 29. Subcontractació  
1. S'entendrà per subcontractació tot encàrrec, de l'entitat beneficiària a una altra persona física o jurídica, consistent en la realització ?en tot o en part- de l'activitat subvencionada que és pròpia de l'objecte social o habitual de l'entitat beneficiària. Es consideraran subcontractacions les contractacions de serveis o assistències quan es tracte de la realització d'activitats pròpies de l'àmbit d'actuació de les entitats beneficiàries, com és el cas de la realització d'identificacions d'intervencions de cooperació per al desenvolupament. A més, la prestació de serveis o assistències es considerarà subcontractació, siga quin siga el seu objecte, sempre que s'encomane a altres entitats de la mateixa naturalesa.  
2. No es considerarà subcontractació, i per tant tindrà el caràcter de realització per si mateixa, la contractació d'obres, subministraments, prestació de serveis o altres assistències que, si bé són necessàries per a l'execució de l'activitat subvencionada, no formen part de l'objecte social o habitual de l'entitat beneficiària. Igualment, l'execució total o parcial pels socis locals o contraparts, que figuren identificats en el projecte no serà considerada com a subcontractació.  
3. L'entitat beneficiària, així com, si és el cas, les integrants d'una agrupació, no podran subcontractar amb terceres parts la realització d'activitats objecte de la intervenció, excepte autorització expressa de l'òrgan gestor. Per a això, l'entitat beneficiària, amb la conformitat, si és el cas, de les altres integrants d'una agrupació, haurà de sol·licitar la seua autorització abans de procedir a la subcontractació.  
4. L'entitat beneficiària, així com, si és el cas, les altres integrants d'una agrupació, podrà subcontractar, si és el cas, fins a un màxim que no excedisca el 30 per 100 de l'import de l'actuació subvencionada. En el cas d'agrupacions, aquest percentatge està referit a la suma dels compromisos assumits per cada una de les entitats integrants de l'agrupació.  
  
5. Quan l'activitat subcontractada amb tercers excedisca un 20 per 100 de l'import de la subvenció i el dit import siga superior a 60.000 euros, el contracte se celebrarà per escrit i la celebració haurà de ser autoritzada prèviament per l'òrgan gestor.  
6. Les persones o entitats subcontractades quedaran obligades només davant de l'entitat beneficiària, que assumirà la total responsabilitat de l'execució de la intervenció subvencionada enfront de la Generalitat Valenciana.  
7. No podrà, en cap cas, fraccionar-se un contracte amb l'objecte de disminuir-ne la quantia, i eludir el compliment dels requisits mencionats.  
8. Els contractistes quedaran obligats només davant de l'entitat beneficiària, que assumirà la total responsabilitat de l'execució de l'activitat subvencionada enfront de la Generalitat Valenciana.  
9. Per a això, les entitats beneficiàries seran responsables del fet que en l'execució de la intervenció subvencionada concertada amb terceres parts es respecten els límits que estableixen aquesta ordre i la resolució de convocatòria. Quant a la naturalesa i quantia de les despeses subvencionables, les persones i entitats subcontractades estaran subjectes al deure de col·laboració previst en l'article 46 de la LGS, per a permetre l'adequada verificació del compliment dels límits esmentats.  
  
10. En cap cas podran subcontractar-se activitats que, si augmenten el cost de la intervenció subvencionada, no aporten cap valor afegit al seu contingut.  
11. En cap cas podrà concertar-se per l'entitat beneficiària l'execució total o parcial de les activitats subvencionades amb:  
a) Persones o entitats que no podrien ostentar la condició d'entitat beneficiària de subvencions per incomplir els requisits aplicables establits en l'article 9 d'aquesta ordre, en les quals concórreguen alguna de les prohibicions previstes en l'article 13 de la LGS, o per trobar-se incurses en les causes de prohibició previstes en la Llei orgànica 1/2002, de 22 de març.  
b) Persones o entitats que hagen percebut altres subvencions per a la realització de l'activitat objecte de contractació.  
c) Intermediacions o assessories en què els pagaments es definisquen com un percentatge del cost total de l'operació, llevat que el pagament estiga justificat amb referència al valor de mercat del treball realitzat o els serveis prestats.  
d) Persones o entitats vinculades amb l'entitat beneficiària, llevat que concórreguen les circumstàncies següents:  
1. Que la contractació es realitze d'acord amb les condicions normals de mercat.  
2. Que s'obtinga l'autorització prèvia de l'òrgan gestor en els termes que es fixen en el present article.  
e) Entitats sol·licitants d'ajuda o subvenció per a alguna intervenció d'igual o semblant finalitat que la concedida a l'entitat beneficiària en la mateixa convocatòria que no hagen obtingut subvenció per no reunir els requisits o no haver obtingut la puntuació mínima, ja siga en solitari o agrupades.  
  
  
TÍTOL III  
Procediment de concessió i pagament  
  
Article 30. Procediment de concessió  
1. El procediment de concessió de les subvencions previstes en d'aquesta ordre es tramitarà per mitjà de convocatòria pública en règim de concurrència competitiva d'acord amb el que estableix l'article 164 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i en els articles següents d'aquesta ordre.  
2. La concessió de subvencions, els incidents derivats de l'execució, la justificació, l'avaluació, i en general tots els procediments regulats en aquesta orde, així com qualsevol comunicació reglada al llarg de la tramitació electrònica, es realitzarà per mitjans telemàtics, atés que les entitats beneficiàries, i les empreses auditores són subjectes obligats a relacionar-se electrònicament amb les administracions públiques d'acord amb el que estableix l'article 14 de la Llei 39/2015, d'1 d'octubre, del Procediment Administratiu Comú de les Administracions Públiques.  
3. Les autoritzacions de l'òrgan gestor regulades en aquesta ordre se sotmetran al procediment establit en l'apartat 5 de l'article 49 d'aquesta ordre.  
4. Els tràmits que hagen de realitzar les entitats sol·licitants en el procediment hauran de realitzar-se en els formularis que estaran a disposició de les persones interessades en la pàgina web de l'òrgan gestor  
  
  
CAPÍTOL I  
Iniciació del procediment  
  
Article 31. Convocatòria  
1. El procediment s'iniciarà d'ofici per mitjà d'una convocatòria aprovada per la persona titular de la conselleria competent en matèria de cooperació internacional per al desenvolupament, i publicada en la Base de Dades Nacionals de Subvencions, que enviarà al Diari Oficial de la Generalitat Valenciana l'extracte de la convocatòria per a publicar-lo, d'acord amb el procediment establit en l'article 20.8 de la LGS i amb el contingut necessari que exigeix l'article 23 també de la LGS.  
2. Les convocatòries hauran d'arreplegar el contingut mínim de l'article 166 de la Llei 1/2015, de 6 de febrer, d'Hisenda Pública, del Sector Instrumental i de Subvencions.  
3. Les convocatòries fixaran necessàriament la quantia total màxima destinada a les subvencions convocades i els crèdits pressupostaris a què s'imputen.  
4. Excepcionalment, la convocatòria podrà fixar, a més de la quantia total màxima dins dels crèdits disponibles, una quantia addicional l'aplicació de la qual a la concessió de subvencions no requerirà una nova convocatòria, d'acord amb les regles previstes en l'apartat 2 de l'article 58 del Reial decret 887/2006, de 21 de juliol, pel qual s'aprova el Reglament de la LGS.  
  
Article 32. Sol·licituds  
1. Les sol·licituds s'ajustaran al model que necessàriament figurarà en les convocatòries respectives. En tot cas, el model de sol·licitud i de la documentació annexa estarà a disposició de les entitats interessades en la pàgina web de la Generalitat Valenciana.  
2. Les entitats presentaran les sol·licituds només de forma electrònica en la Seu Electrònica de la Generalitat Valenciana. Per a poder tramitar electrònicament la sol·licitud, i la resta de tràmits del procediment de concessió, les entitats sol·licitants han d'usar algun dels sistemes d'identificació electrònica o de firma electrònica, segons el tràmit, arreplegats en la Llei 39/2015, d'1 d'octubre, del Procediment Administratiu Comú de les Administracions Públiques, i autoritzats per l'administració de la Generalitat Valenciana. Per a això, s'hi poden usar qualsevol dels certificats admesos per la Seu Electrònica de la Generalitat i que inclou, entre altres, el certificat electrònic emés per l'Agència Valenciana de Certificació. Igualment, la tramitació electrònica es podrà dur a terme per mitjà de la figura del representant autoritzat, d'acord amb els articles 5 i següents de la Llei 39/2015, d'1 d'octubre, del Procediment Administratiu Comú de les Administracions Públiques, així com amb els articles 34 i següents del Decret 220/2014, pel qual s'aprova el Reglament d'Administració Electrònica de la Comunitat Valenciana, en els termes establits en la convocatòria.  
  
3. Les sol·licituds han de presentar-se en la Seu Electrònica de la Generalitat Valenciana, en l'adreça electrònica https://sede.gva.es, i adjuntar la documentació que establisca la convocatòria corresponent, des d'on es realitzaren els tràmits electrònics. Així mateix, tots els procediments han de publicar-se en la Seu on estaran disponibles la informació de la convocatòria i els formularis. Per a facilitar la usabilitat i visibilitat dels tràmits a les persones interessades, es podrà mostrar el tràmit de la Seu en la pàgina web de la conselleria competent en matèria de cooperació al desenvolupament, des de la qual es reconduirà a la Seu com a punt únic de tramitació electrònica de la Generalitat. Donada la presentació telemàtica obligatòria, els models de formulari estaran accessibles en la plataforma de tramitació per a omplir-se en línia. Podran presentar-se així mateix en qualsevol de dels llocs establits per l'article 16.4 de la Llei 39/2015, d'1 d'octubre, del Procediment Administratiu Comú de les Administracions Públiques, en els termes que preveja la convocatòria.  
4. La presentació de la sol·licitud de subvenció significa la plena acceptació de les bases i del que disposa la resolució de convocatòria.  
  
  
Article 33. Regles generals sobre la documentació a presentar  
1. A les sol·licituds cal adjuntar la documentació preceptiva i valorativa en la forma que s'establisca en els dos articles següents, respectant el que estableix l'article 28 de la Llei 39/2015, d'1 d'octubre, del Procediment Administratiu Comú de les Administracions Públiques.  
  
2. Si els documents que les entitats sol·licitants han de presentar amb les sol·licituds ja s'hagueren presentat en el Registre d'Agents de la Cooperació Internacional al desenvolupament de la Comunitat Valenciana, caldrà indicar aquest fet en la sol·licitud per a no tornar a presentar-los.  
3. Els sol·licitants podran autoritzar a l'òrgan gestor, a demanar les dades relatives a alguns dels documents exigits i a comprovar que l'entitat es troba al corrent en el compliment de les seues obligacions tributàries, amb la seguretat social i per reintegrament de subvencions, quedant en aquest cas eximits de la necessitat d'aportar-los.  
  
4. Així mateix podrà autoritzar-se la comprovació vàlida de forma electrònica de la representació de les persones sol·licitants en el corresponent registre electrònic d'apoderament d'acord amb el que preveu l'article 6 de la Llei 39/2015, d'1 d'octubre, del Procediment Administratiu Comú de les Administracions Públiques.  
5. També podrà autoritzar-se a l'òrgan gestor per a consultar o demanar electrònicament els documents necessaris elaborats per altres Administracions Públiques, a través de les seues xarxes corporatives o per a la verificació es podran utilitzar els serveis de verificació de la Plataforma Autonòmica d'Interoperabilitat (PAI) de la Generalitat, o altres sistemes electrònics habilitats per a això.  
6. De la resta de documents requerits en l'apartat 1 d'este article que no pogueren consultar-se o demanar-se per algun dels procediments previstos en els apartats 2, 3 o 4, hauran de digitalitzar-se, d'acord amb el que estableix l'article 27 de la Llei 39/2015, d'1 d'octubre, del Procediment Administratiu Comú de les Administracions Públiques, amb caràcter previ a la seua presentació electrònica.  
  
Article 34. Documentació preceptiva  
1. Les sol·licituds hauran d'anar acompanyades de la documentació preceptiva següent:  
a) Documentació acreditativa de la representació de la persona sol·licitant respecte de l'entitat, en el cas que l'entitat sol·licitant no estiga inscrita en el Registre d'Agents de la Cooperació Internacional al Desenvolupament de la Comunitat Valenciana.  
b) Declaració de la persona responsable de l'entitat sol·licitant en què conste que reuneix els requisits especificats en l'article 9 de la present orde; el compromís d'aportar la diferència entre el cost total de l'actuació subvencionada i l'ajuda de la Generalitat Valenciana; el compromís de complir les obligacions previstes en l'article 10 de la present orde, el compromís de no dur a terme, en l'àmbit d'execució del projecte presentat, cap acció que poguera resultar contradictòria amb la política exterior d'Espanya o amb els objectius de la Generalitat Valenciana, així com de donar difusió de l'origen de la subvenció i d'incorporar, en tot cas i de forma visible, el logotip de la Generalitat Valenciana.  
  
c) En cas d'ONGD legalment constituïdes i amb capacitat d'obrar a Espanya, declaració responsable que l'entitat ha complit les obligacions establides en el Reial decret 519/2006, de 28 d'abril.  
  
d) Declaració responsable que l'entitat no es troba incursa en les causes de prohibició per a obtindre la condició d'adjudicatari de subvencions previstes en els apartats 2 i 3 de l'article 13 de la LGS.  
  
e) Declaració responsable de l'obtenció o sol·licitud d'altres subvencions per a la mateixa finalitat.  
f) Declaració responsable que l'entitat es troba al corrent de les obligacions derivades de l'obtenció amb anterioritat de subvencions del programa pressupostari de Cooperació Internacional al Desenvolupament, dels Pressupostos de la Generalitat Valenciana.  
g) En el cas de tractar-se d'una entitat o organització no governamental les activitats de la qual tinguen lloc en territori espanyol i impliquen contacte habitual amb menors, cal presentar una declaració responsable del fet que tot el personal que mantinga el contacte (tant voluntari com empleat) compleix l'acreditació d'aportar certificat negatiu del Registre Central de Penats per delictes sexuals, tal com estableix l'article 13 de la Llei orgànica 1/1996, de 15 de gener, de protecció jurídica del menor, de modificació parcial del codi civil i de la Llei d'Enjudiciament Civil, així com l'article 8 de la Llei 45/2015, de 14 d'octubre, de voluntariat.  
h) Si és el cas, denegació expressa a l'òrgan gestor, perquè no obtinga, de forma directa, l'acreditació, per mitjans telemàtics, que la persona sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat Valenciana, i de les seues obligacions amb la Seguretat Social, previstes en l'article 13 de la LGS i en els articles 18, 19 i 22 del Reial decret 887/2006, de 21 de juliol, pel qual s'aprova el reglament de la dita llei. En aquest cas, haurà de presentar els certificats que acrediten el compliment d'eixes obligacions.  
  
i) Memòria de la institució en què conste que l'entitat sol·licitant reuneix les condicions de solvència i capacitat de gestió per a realitzar l'actuació objecte de la subvenció. Per a això, es podrà incloure, si és el cas, documentació acreditativa de:  
1. Les actuacions realitzades durant l'últim any natural anterior a la convocatòria.  
2. Estat comptable i ingressos corresponents a l'exercici anterior a la convocatòria, incloent-hi balanç de situació, compte de pèrdues i guanys i memòria econòmica de l'any anterior, o bé les últimes auditades, tot això subscrit per persona autoritzada segons els estatuts.  
3. Les fonts de finançament.  
j) Memòria econòmica de l'actuació, la presentació de la qual juntament amb la sol·licitud és requisit essencial, que comprendrà un pla de finançament en què es justifique la contribució financera externa en els termes que preveuen els articles anteriors, així com de la subvenció sol·licitada a la Generalitat Valenciana. En relació amb la memòria econòmica, haurà de tindre's en compte i adjuntar-se el següent:  
1. En el cas que es relacionen aportacions en espècie previstes en l'apartat 5 de l'article 5 d'aquesta ordre, s'acreditaran en el moment de la sol·licitud, adjuntant certificació de la persona física o jurídica que aporte els béns o serveis. Es descriurà i quantificarà l'aportació, amb la indicació del nombre d'unitats, hores de treball, preu unitari quan corresponga, a més de la valoració total; així mateix en el cas de béns, s'adjuntarà la factura de compra del bé o, en cas de no tindre'n, el documents que permeten determinar-ne el valor i la forma d'adquisició, valoracions cadastrals o qualsevol altre document que corrobore la quantia de l'aportació valorada. En cas de referir-se a despeses de personal es presentaran contractes de treball, nòmines o referències salarials equivalents del país d'execució de l'activitat.  
  
2. Per a la valoració de les aportacions en espècie, s'utilitzaran els mateixos criteris i les mateixes limitacions que es reflecteixen en aquesta ordre per al mateix tipus de despeses.  
3. Les valoracions hauran d'ajustar-se als preus del mercat local i, en el cas d'equips o béns, tindre en compte la seua antiguitat i valor d'adquisició, seran objecte de control igual que la resta de les aportacions.  
4. Si és el cas, factures proforma, pressupostos professionals o peritatges sobre els costos per unitat dels recursos a emprar, quan es tracte de despeses superiors a 2.500 euros, i de manera excepcional, en el cas que no puga disposar-se de documents acreditatius respecte d'algun concepte de despesa, informe justificatiu d'aquesta impossibilitat.  
5. Si és el cas, documentació acreditativa de la titularitat i règim de propietat dels immobles vinculats al projecte, així com del valor que tinguen.  
6. En el cas que el projecte comprenga la construcció de vivendes o infraestructures, s'hauran d'aportar els permisos d'obra o documents que acrediten la conformitat de les autoritats locals.  
k) Organigrama, delegacions a la Comunitat Valenciana, si és el cas, i relació de personal laboral. Ha de constar la composició dels òrgans de govern, administració i adreça de l'entitat de la seu central i de la delegació a la Comunitat Valenciana; així com la relació dels càrrecs que integren els dits òrgans i règim de dedicació a les funcions de govern, administració i direcció de cada un dels seus càrrecs de la seu central i de la delegació a la Comunitat Valenciana. Haurà de constar la relació del personal que participarà en l'actuació subvencionable i la seua comesa.  
En el cas que l'entitat sol·licitant no tinga treballadors per compte d'altri, declaració jurada pel representant de l'entitat de la circumstància, juntament amb la documentació que acredite la capacitat per a la realització de les activitats necessàries per a aconseguir els fins de les subvencions o ajudes convocades.  
l) En el cas que l'actuació requerisca l'existència de soci local, han de presentar-se els estatuts i la inscripció davant de l'administració competent que acredite la seua capacitat jurídica i d'obrar en el país d'execució de l'actuació, quan siga una entitat privada.  
m) En el mateix cas de l'apartat anterior també es presentarà un document en què conste la conformitat del soci local en l'execució de l'actuació i que detalle els termes de col·laboració entre l'entitat sol·licitant i el soci local.  
n) En el cas de presentació de la sol·licitud per una agrupació d'entitats, a més de la documentació que es descriu en els altres apartats del present article, referida a cada una de les entitats membres de l'agrupació, hauran de presentar un acord subscrit entre les entitats que la componen, on conste, almenys, un únic responsable jurídic davant de la Generalitat Valenciana, que serà l'entitat líder i ostentarà la representació de l'agrupació, la voluntat de les parts de concórrer conjuntament a la convocatòria, la identificació del representant legal, els compromisos d'execució assumits per cada membre de l'agrupació, i l'import de la subvenció a executar per cada un dels beneficiaris. Igualment constarà, expressament, el compromís de totes les entitats participants, de mantindre la unió temporal fins al termini de prescripció previst en els articles 39 i 65 de la LGS.  
  
o) Aportació de l'imprés de domiciliació bancària en el cas de nou perceptor o nou compte bancari.  
p) Qualsevol altra documentació preceptiva que s'especifique en la convocatòria.  
2. La inscripció de l'entitat, així com la seu, domicili social o delegació permanent a la Comunitat Valenciana, i la representació de la persona que presenta la sol·licitud respecte de l'entitat sol·licitant, es comprovaran d'ofici en el Registre d'Agents de la Cooperació Internacional al Desenvolupament de la Comunitat Valenciana.  
3. En el moment en què es produïsca una modificació de les dades o documents que figuren en el Registre d'Agents de la Cooperació Internacional al Desenvolupament de la Comunitat Valenciana, amb transcendència en una convocatòria amb el termini de presentació de sol·licituds obert, haurà de presentar-se davant de l'esmentat Registre la documentació que avale la modificació, dins del dit termini.  
  
Article 35. Documentació valorativa  
Les convocatòries establiran la documentació tècnica que es podrà acompanyar a les sol·licituds per a una valoració correcta, que podrà consistir en documentació acreditativa d'alguns dels punts següents:  
  
1. Respecte a la mateixa entitat sol·licitant:  
a) Pla de voluntariat i protocol de l'itinerari de l'entitat.  
b) Pertinença a organismes i xarxes locals, autonòmiques, nacionals i internacionals.  
c) Política interna de l'entitat en matèria d'equitat de gènere.  
d) Informació sobre les avaluacions de projectes dutes a terme per l'entitat en els últims 5 anys.  
e) Pla de comunicació i rendició de comptes de l'entitat.  
f) Documents estratègics: pla estratègic, programa, estratègia país, pla d'acció o un altre, que facilite informació sobre l'articulació de l'actuació per a la qual se sol·licita subvenció en relació amb la consecució dels Objectius de Desenvolupament Sostenible (ODS) establits en l'Agenda 2030.  
g) Productes i materials en l'àmbit de l'educació per a la ciutadania global, si és el cas, en suport escrit, audiovisual, digital o electrònic, en valencià.  
h) Document d'estratègia d'educació per al desenvolupament, amb la corresponent acreditació de la seua publicació en la pàgina web de l'entitat i amb l'aprovació de l'assemblea, junta directiva o patronat.  
2. En cas que l'actuació requerisca l'existència de soci local, pel que fa a aquesta entitat:  
a) Organigrama i relació de personal laboral. Hi ha de constar la composició dels òrgans de govern, administració i direcció de l'entitat; així com la relació dels càrrecs que integren els òrgans i règim de dedicació a les funcions de govern, administració i direcció de cada un dels seus càrrecs. Haurà de constar la relació del personal que participarà en el projecte i la seua comesa.  
En el cas que l'entitat soci local no tinga treballadors per compte d'altri, declaració jurada pel representant de l'entitat de la dita circumstància, juntament amb la documentació que acredite la seua capacitat per a la realització de les activitats necessàries per a aconseguir els fins de les subvencions o ajudes convocades.  
b) Política interna de l'entitat en matèria d'equitat de gènere.  
c) Pertinença a organismes i xarxes locals, nacionals i internacionals.  
d) Pla de comunicació i rendició de comptes de l'entitat.  
e) Memòria de la institució en què conste que l'entitat sol·licitant reuneix les condicions de solvència i capacitat de gestió per a realitzar l'actuació objecte de la subvenció. Per a això, es podrà incloure, si és el cas:  
1. Les actuacions realitzades durant l'últim any natural anterior a la convocatòria.  
2. Estat comptable i ingressos corresponents a l'exercici anterior a la convocatòria, incloent-hi balanç de situació, compte de pèrdues i guanys i memòria econòmica de l'any anterior, o bé les últimes auditades, tot això subscrit per persona autoritzada segons els estatuts.  
3. Les fonts de finançament.  
3. En relació a l'actuació subvencionable:  
a) Projecte o programa tècnic detallat, en el qual es concretarà l'objecte de subvenció. La resolució de convocatòria especificarà, per a cada modalitat de subvenció, els requisits mínims que ha de contindre la formulació tècnica del projecte o programa, en qualsevol cas haurà de constar-hi la informació sobre l'articulació de l'actuació per a la qual se sol·licita subvenció en relació a la consecució dels objectius de desenvolupament sostenible (ODS) establits en l'Agenda 2030.  
b) Pla de desenvolupament regional o local del país d'intervenció on s'articula el projecte o programa presentat.  
c) Quan l'actuació es realitze en col·laboració amb agents socials o organismes públics i privats, haurà de presentar-se un document que acredite la voluntat de treballar conjuntament en l'execució de l'actuació en què es reflectisquen les accions i col·laboració de cada part.  
  
d) Carta de la població beneficiària i autoritats locals on es done compte de la seua acceptació, i compromís de participació en les diferents etapes de l'actuació.  
e) Material gràfic i audiovisual complementari a la informació presentada.  
4. Qualsevol altra documentació que s'especifique en la resolució de convocatòria.  
  
Article 36. Esmena  
En el cas que les sol·licituds no reuniren els requisits exigits o no s'hi adjunten els documents preceptius de l'article 34 d'aquesta ordre, es publicaran en el Diari Oficial de la Generalitat Valenciana els requeriments de l'òrgan gestor a les entitats sol·licitants perquè esmenen les faltes o adjunten els documents preceptius citats, en el termini màxim de 10 dies hàbils des de la publicació, amb la indicació que si no ho feien se les tindria per desistides de la seua petició, prèvia resolució de l'òrgan concedent, dictada en els termes que preveu l'article 21.1 de la Llei 39/2015, d'1 d'octubre, del Procediment Administratiu Comú de les Administracions Públiques, d'acord amb el que disposa l'article 68 de la mateixa llei.  
  
  
CAPÍTOL II  
Instrucció del procediment  
  
Article 37. Instrucció  
1. L'òrgan gestor realitzarà d'ofici totes les actuacions que considere necessàries per a la determinació, coneixement i comprovació de les dades per raó de les quals ha de formular-se la proposta de resolució. En aquest sentit, podrà:  
a) Requerir en qualsevol moment a les entitats sol·licitants tota la informació o documentació addicional que siga necessària per a aclarir la informació continguda en la sol·licitud o altres documents presentats.  
b) Demanar tots els informes que considere necessaris per a resoldre o que siguen exigits per la resolució de convocatòria. En la petició es farà constar, si és el cas, el caràcter d'aquells informes que siguen preceptius. A falta d'una altra norma que ho regule, el termini per a la seua emissió serà de 10 dies, llevat que l'òrgan gestor, ateses les característiques de l'informe sol·licitat o del mateix procediment, sol·licite la seua emissió en un termini menor o major, sense que en aquest últim cas puga excedir els dos mesos. Quan en el termini assenyalat no s'haja emés l'informe qualificat per una disposició legal expressa com a preceptiu i determinant o, si és el cas, vinculant, podrà interrompre's el termini dels tràmits successius.  
2. Finalitzada l'esmena de les sol·licituds, l'òrgan gestor emetrà l'informe previst en l'article 164.f) de la Llei 1/2015, de 6 de febrer, d'Hisenda Pública, del Sector Instrumental i de Subvencions.  
  
3. La valoració de les sol·licituds s'efectuarà seguint els criteris de valoració arreplegats en aquesta orde, i fets d'acord amb el que disposa l'article 14.2 d'aquesta ordre, depenent de la modalitat objecte de la convocatòria, per una comissió de valoració composta pels següents membres titulars, o persones que designe la presidència com a suplents:  
  
a) La persona titular de la direcció general competent en matèria de cooperació internacional per al desenvolupament, que ocuparà la presidència.  
b) La persona titular de la subdirecció general competent en matèria de cooperació internacional per al desenvolupament.  
c) Les persones titulars de les direccions de servei de la direcció general competent en matèria de cooperació internacional per al desenvolupament.  
d) Un funcionari o funcionària de la direcció general competent en matèria de cooperació internacional per al desenvolupament, amb categoria de cap o cap de secció.  
e) Un funcionari o funcionària de la direcció general competent en matèria de cooperació internacional per al desenvolupament, que ocuparà la secretaria amb veu però sense vot.  
4. Com a element de deliberació, la comissió podrà utilitzar els informes tècnics elaborats pel personal de l'òrgan gestor, o bé per una entitat externa contractada per a això. En la contractació de la dita entitat se seguiran els tràmits preceptius establits en la legislació sobre contractes del sector públic. Els informes tècnics elaborats es basaran en el compliment dels criteris objectius del títol segon d'aquesta ordre.  
5. Per tal de determinar prèviament la quantia de les peticions proposades de subvencions, els informes tècnics previstos a l'apartat anterior, inclourán, d'acord amb el que estableix l'article 170 de la Llei 1/2015, de 6 de febrer, d'Hisenda Pública, del Sector Instrumental i de Subvencions, la comprovació del valor de mercat de les despeses subvencionables en la memòria econòmica inicial presentada o esmenada, tenint en compte, entre altres, els aspectes següents:  
a) La distribució de despeses entre les partides i, si és el cas, capítols pressupostaris.  
b) La composició de les partides.  
c) Els preus mitjans de mercat dels béns o serveis pressupostats.  
  
d) Els límits percentuals de cada partida que estableix aquesta ordre o la resolució de convocatòria.  
Tot això posat en relació amb la proposta de subvenció presentada, i determinarà un pressupost validat, si és el cas diferenciat per capítols pressupostaris de subvenció, que serà el que prendrà com a referència per a la determinació de la quantia a subvencionar.  
6. Una vegada determinat l'import de la petició de subvenció de cada sol·licitud d'acord amb el pressupost validat de l'apartat anterior, es procedirà a la valoració de les sol·licituds que reunisquen els requisits i hagen aportat la documentació preceptiva, en temps i forma. La convocatòria establirà la puntuació mínima necessària per a entendre superada la valoració tècnica de les actuacions subvencionades. Si les disponibilitats pressupostàries ho permeten, es concediran les subvencions pel total de les peticions de subvenció, però si això no fóra possible, i d'acord amb el principi de suficiència del finançament de les actuacions, la comissió de valoració determinarà a partir de quina puntuació mínima obtinguda se subvencionaran actuacions en la convocatòria. En els casos que diverses sol·licituds tingueren la mateixa puntuació i, a causa de la falta de disponibilitat pressupostària, haja de desempatar-se per a poder distribuir les subvencions, en la convocatòria s'haurà de determinar quin serà l'apartat o apartats dels criteris de valoració rellevants per a desempatar.  
7. La comissió de valoració podrà determinar que les sol·licituds que, havent obtingut la puntuació mínima de l'apartat 3, de l'article 13 d'aquesta ordre, d'acord amb els criteris de valoració corresponents, no resultaren seleccionades en el corresponent procediment per insuficiència del crèdit assignat, puguen constituir-se en una llista de reserva ben ordenada d'acord amb la puntuació obtinguda, en el cas que es produïra la renúncia expressa d'alguna de les entitats beneficiàries, o l'aparició de circumstàncies en les entitats beneficiàries propostes que posaren de manifest l'incompliment dels requisits exigits per a concórrer a la convocatòria, allibere el crèdit suficient.  
  
8. La comissió, una vegada finalitzada la valoració dels projectes, emetrà l'informe previst en l'article 164.f) de la Llei 1/2015, de 6 de febrer, d'Hisenda Pública, del Sector Instrumental i de Subvencions.  
  
Article 38. Proposta de resolució  
1. La comissió de valoració emetrà una proposta de resolució provisional que arreplegarà la valoració obtinguda per cada una de les sol·licituds en què indicarà:  
a) La relació d'entitats beneficiàries a què es proposa la concessió de la subvenció.  
b) La quantia del pressupost validat.  
c) La quantia de la proposta de subvenció.  
d) La identificació de la sol·licitud i el títol del programa o projecte.  
  
e) La puntuació obtinguda en la valoració.  
2. Haurà de contindre també una relació dels sol·licitants les sol·licituds dels quals es proposa que siguen excloses o desestimades, amb les causes de desestimació o exclusió, i aquells que han desistit.  
3. La proposta serà publicada en el tauler d'anuncis de la conselleria competent en matèria de cooperació al desenvolupament, i en la seua pàgina web, per tal que les entitats interessades puguen presentar al·legacions en el termini de 10 dies hàbils des de la publicació.  
  
  
CAPÍTOL III  
Resolució del procediment  
  
Article 39. Resolució  
1. Una vegada realitzat el tràmit de l'article anterior, i a la vista de les al·legacions presentades, la comissió de valoració elevarà la proposta de resolució definitiva a l'òrgan concedent, el qual resoldrà la concessió o denegació de les subvencions sol·licitades.  
2. La resolució de concessió ha de ser motivada i s'hi farà constar, almenys, la partida o partides pressupostària/es a què s'imputa la despesa, la relació d'entitats sol·licitants a què es concedeix la subvenció, la quantia que té, el títol de les actuacions i la puntuació obtinguda en la valoració. Haurà de contindre també relació dels sol·licitants que han vist les seues sol·licituds desestimades, i aquells que han desistit.  
  
3. El termini màxim per a dictar i notificar la resolució de concessió de subvencions serà de sis mesos, comptats des de la data de publicació de la convocatòria en el Diari Oficial de la Generalitat Valenciana. Transcorregut el termini sense que s'haja dictat i publicat la resolució, les peticions s'entendran desestimades per silenci administratiu.  
  
4. El mencionat termini màxim podrà suspendre's d'acord amb el que estableix l'article 22 de la Llei 39/2015, d'1 d'octubre, del Procediment Administratiu Comú de les Administracions Públiques.  
  
Article 40. Acceptació i renúncia  
1. L'entitat a què se li haja atorgat la subvenció haurà de comunicar-ne l'acceptació en el termini que fixe la convocatòria o la resolució de concessió, a falta d'això s'estableix un termini de 10 dies hàbils des de la publicació de la resolució en el Diari Oficial de la Generalitat Valenciana. L'incompliment de la comunicació d'acceptació en aquest termini determinarà l'exclusió de la convocatòria.  
2. L'atorgament i acceptació d'estes subvencions comportarà el sotmetiment per part del beneficiari als requisits i condicions fixats per a la utilització i destinació de la subvenció, que per a cada cas, per raó de la naturalesa de la subvenció, o de l'entitat beneficiària, resulten aplicables.  
3. En el supòsit que una entitat renunciara a la subvenció o no acceptara en termini la subvenció, es podrà reunir novament la comissió de valoració per tal de procedir al que estableix l'article 37.8.  
  
Article 41. Reformulació  
1. En el cas que l'import de la subvenció concedida en la resolució siga inferior al que figura en la sol·licitud presentada, l'entitat beneficiària haurà de reformular l'actuació subvencionada per a ajustar els compromisos i condicions establits a la subvenció atorgada, en el termini fixat en la convocatòria o la resolució de concessió, a falta d'això s'establix un termini de 10 dies hàbils des de la publicació de la resolució de concessió en el Diari Oficial de la Generalitat Valenciana.  
  
2. En tot cas, la reformulació haurà de respectar l'objecte, condicions i finalitat de la subvenció, així com els requisits establits en aquesta ordre i en la resolució de convocatòria.  
3. En el cas que l'entitat beneficiària no reformule l'actuació subvencionada o la reformulació presentada no complisca el que preveu el paràgraf anterior, això determinarà l'exclusió de la convocatòria, es reunirà novament la comissió de valoració prevista en l'article 37 d'aquesta ordre, la qual elevarà nova proposta de resolució a l'òrgan concedent.  
  
  
Article 42. Recursos  
1. La resolució de concessió o denegació de la subvenció posa fi a la via administrativa.   
2. Les entitats interessades podran interposar, amb caràcter potestatiu, un recurs de reposició contra la resolució de concessió o denegació davant del mateix òrgan que l'ha dictada en el termini d'un mes a partir de l'endemà de la recepció de la notificació, d'acord amb el que disposen els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques.  
3. També podrà interposar-se directament un recurs contenciós administratiu davant de la Jurisdicció Contenciosa Administrativa, en el termini de dos mesos a partir de la data de recepció de la notificació, de conformitat amb el que estableix l'article 8.3 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 43. Publicació  
Amb independència del que estableix l'article 39 d'aquesta ordre, les concessions de les subvencions hauran de publicar-se en la Base de Dades Nacionals de Subvencions, d'acord amb el que estableix l'article 20 de la LGS, i en la pàgina web de la conselleria competent en matèria de cooperació al desenvolupament.  
  
Article 44. Modificació de la resolució de concessió  
Quan es verifiquen circumstàncies que alteren les condicions tingudes en compte per a la concessió de la subvenció, i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, nacionals o internacionals, sense respectar el que estableix l'article 5 d'aquesta ordre, podrà modificar-se la resolució de concessió.  
  
  
CAPÍTOL IV  
Procediment de pagament de les subvencions  
  
Article 45. Pagament i règim de garanties  
1. Una vegada rebut el document d'acceptació de la subvenció concedida, o emesa la conformitat de la reformulació, si és el cas, l'Administració tramitarà el pagament de la subvenció concedida.  
2. Les subvencions es podran abonar amb caràcter previ a la justificació de la finalitat per a la qual van ser concedides, d'acord amb el que estableix la llei vigent de cooperació al desenvolupament de la Comunitat Valenciana, i segons el que estableix l'article 112 de la Llei 10/2015, de 29 de desembre, de mesures fiscals, de gestió administrativa i financera, i d'organització de la Generalitat Valenciana.  
3. La quantia de la subvenció s'ingressarà en un compte bancari, a nom de l'entitat beneficiària, la qual quedarà a disposició de qualsevol inspecció per part dels òrgans competents de la Generalitat Valenciana per al seguiment de la destinació adequada d'aquests fons. Una vegada transferits els fons, l'entitat beneficiària haurà de comunicar un compte bancari obert exclusivament per al projecte objecte de la subvenció i ingressar l'import en el compte. Aquest apartat no s'aplica quan l'entitat beneficiària siga una entitat pública.  
  
4. Així mateix, els fons que es traslladen a l'exterior hauran de depositar-se en un compte a nom de l'actuació subvencionada, excepte en aquells casos en què les lleis del país d'execució no ho permeten, o altres circumstàncies que impedisquen el depòsit, que hauran de ser autoritzats per l'òrgan gestor. Aquests punts han de ser acreditats documentalment per l'entitat afectada i comptar amb l'informe favorable d'un òrgan de representació d'Espanya en el país, ambaixada, consolat o oficina tècnica de cooperació o, a falta d'això, per l'ambaixada del país de la Unió Europea que exercisca la representació d'Espanya.  
5. No es podrà proposar el pagament de subvencions a entitats que no hagen justificat en temps i forma les subvencions i ajudes concedides amb anterioritat amb càrrec al mateix programa pressupostari de la Generalitat Valenciana.  
6. Així mateix, no podrà fer-se el pagament de la subvenció mentres l'entitat beneficiària no es trobe al corrent en el compliment de les seues obligacions tributàries, llevat que els deutes en període executiu de pagament amb la Generalitat Valenciana estigueren degudament garantits i això s'acredite, i no es trobe al corrent de les seues obligacions enfront de la Seguretat Social o tinga la condició de subjecte deutor per resolució de procedència de reintegrament. Sense perjuí de tot això anterior, podrà realitzar-se el pagament de la subvenció des del moment en què, per òrgan competent de l'Administració de la Generalitat Valenciana, s'haja notificat, al subjecte deutor del reintegrament, l'inici del corresponent expedient de compensació de deutes, amb vista a la seua completa extinció.  
7. En cap cas podran fer-se pagaments anticipats a les entitats beneficiàries quan s'haja sol·licitat la declaració de concurs voluntari, hagen sigut declarades insolvents en qualsevol procediment, es troben declarades en concurs, llevat que en aquest haja adquirit l'eficàcia un conveni, estiguen subjectes a intervenció judicial o hagen sigut inhabilitades d'acord amb la llei concursal, sense que haja conclòs el període d'inhabilitació fixat en la sentència de qualificació del concurs.  
  
8. No procedirà la constitució de garanties, atés que les entitats beneficiàries són expressament exonerades per l'article 171.5.f) de la Llei 1/2015, de 6 de febrer, d'Hisenda Pública, del Sector Instrumental i de Subvencions.  
9. En el supòsit de pagaments successius, que podran ser plurianuals, es podran condicionar les següents percepcions al compliment dels requisits que s'hagen establit en la resolució de concessió o a la correcta justificació econòmica o tècnica de la part prèviament realitzada, i en aquest cas la resolució de concessió de la subvenció podrà determinar un percentatge d'execució a partir del qual podrà sol·licitar-se el pagament.  
  
Article 46. Aplicació dels rendiments financers  
1. Els rendiments financers que es generen pels fons transferits a les entitats beneficiàries hauran de ser comunicats i incrementaran l'import de la subvenció concedida i s'aplicaran exclusivament al finançament de despeses directes de l'activitat subvencionada, amb les mateixes condicions que aquella, sense perjuí del que preveu l'article següent, llevat que, per raons ben motivades, es dispose el contrari en la resolució de convocatòria de la subvenció.  
  
2. També és possible aplicar els referits rendiments financers a una activitat diferent de l'activitat subvencionada si hi concorren causes que ho aconsellen. En aquests casos serà necessària l'autorització de l'òrgan gestor.  
  
Article 47. Romanents no invertits  
1. Quan s'hagen complit plenament els objectius per als quals va ser concedida la subvenció, i per una utilització eficient dels recursos, hi haja romanents no invertits, incloent-hi els possibles rendiments financers no aplicats a l'activitat subvencionada, s'haurà de sol·licitar autorització per a la utilització en la mateixa activitat o una altra d'anàloga naturalesa, finançada per la Generalitat Valenciana, dirigida a la mateixa població destinatària i que estiga executant-se per l'entitat beneficiària.  
  
2. En la sol·licitud es detallarà l'ampliació dels objectius de l'actuació subvencionada finalitzada o en curs, segons els casos, i, a més, el corresponent pressupost.  
3. L'òrgan concedent serà el competent per a resoldre sobre l'autorització, llevat delegació expressa a l'òrgan gestor, i ha de reintegrar els romanents en el cas que la sol·licitud siga denegada. La resolució de l'autorització d'ús de romanents no invertits esgota la via administrativa, i contra ella cabran els recursos establits en l'article 42 d'esta orde.  
  
  
  
TÍTOL IV  
Execució  
  
Article 48. Termini d'execució  
1. El termini d'execució de les actuacions serà el fixat per cada convocatòria, i pot ampliar-se per la mitat del termini inicial en els termes que preveu l'article següent. En tot cas, els terminis màxims seran:  
  
2. De les actuacions arreplegades en l'apartat 1 de l'article 1 d'aquesta ordre:  
a) En el cas de projectes, seran 24 mesos, ampliables fins a 36.  
  
b) En el cas de programes, seran 36 mesos, ampliables fins a 54.  
  
3. De les actuacions arreplegades en l'apartat 2 de l'article 1 d'aquesta ordre:  
a) En el cas de projectes seran 12 mesos, ampliables fins a 18.  
  
b) En el cas de programes seran 24 mesos, ampliables fins a 36.  
  
4. Les entitats beneficiàries hauran d'iniciar l'execució de l'actuació subvencionada en el termini màxim de dos mesos a comptar des de la recepció total o parcial dels fons, excepte en supòsits excepcionals previstos en la convocatòria o autoritzats per l'òrgan gestor. No obstant això, les entitats beneficiàries podran iniciar l'execució de les actuacions subvencionades en qualsevol moment a partir de la resolució de la concessió, si disposen de fons per a poder començar l'execució. En tot cas, la data d'inici de l'execució de l'actuació subvencionada haurà de ser comunicada a l'òrgan gestor. El model de comunicació d'inici, que estarà disponible en la pàgina web de l'òrgan gestor, haurà d'enviar-se a aquest òrgan en el termini citat, amb indicació de la data d'inici i la data prevista de finalització de l'actuació subvencionada.  
  
5. Els possibles retards en l'execució de les actuacions subvencionables que no requerisquen autorització d'ampliació de termini hauran de ser justificats en els informes de seguiment.  
  
Article 49. Ampliació del termini d'execució de l'activitat  
1. Els terminis d'execució de les actuacions objecte de les subvencions i ajudes regulades en aquesta ordre podran ampliar-se fins a la mitat dels terminis, d'acord amb el que estableix l'article 32 de la Llei 39/2015, d'1 d'octubre, del Procediment Administratiu Comú de les Administracions Públiques, amb les especialitats següents:  
2. El termini d'execució de les activitats subvencionades podrà ser ampliat sense necessitat d'autorització prèvia:  
a) Fins a un màxim de tres mesos quan la duració de l'actuació subvencionada siga de fins a dotze mesos.  
b) Fins a un màxim de sis mesos quan la duració de l'actuació subvencionada siga de més de dotze mesos.  
3. En ambdós supòsits, ha de ser comunicada i justificada aquesta ampliació a l'òrgan gestor amb anterioritat a l'expiració del termini d'execució inicialment establit.  
4. Les ampliacions superiors als terminis previstos en els supòsits previstos en l'apartat anterior requeriran l'autorització prèvia de l'òrgan gestor.  
5. El procediment d'autorització d'ampliacions de termini de l'apartat anterior començarà per sol·licitud de la persona interessada, que es comunicarà a l'òrgan gestor, que haurà de resoldre-la en un termini màxim d'un mes a comptar des de la presentació de la sol·licitud. Si transcorre el termini i no hi ha hagut ni s'ha notificat cap resolució expressa, s'entendrà desestimada la sol·licitud de modificació.  
  
Article 50. Modificació de l'actuació objecte de la subvenció  
1. Quan durant l'execució de l'actuació subvencionada succeïsquen circumstàncies que n'alteren o en dificulten greument el desenvolupament, les entitats beneficiàries podran plantejar modificacions de l'actuació objecte de la subvenció.  
2. Modificació substancial és la que afecte objectius, resultats, població beneficiària, zona d'execució, soci local, termini d'execució, o variació de les partides pressupostàries en més del 15 % de l'import subvencionat per la Generalitat Valenciana del pressupost inicialment aprovat o reformulat.  
En cap cas podran modificar-se els percentatges de les partides que, en el moment de l'aprovació de l'actuació subvencionada o, si és el cas, reformulació, van quedar estipulats en funció dels límits marcats per aquesta ordre o les resolucions de convocatòria. En els supòsits de modificacions substancials:  
a) L'entitat beneficiària estarà obligada a sol·licitar per escrit, firmat per la persona que ostente la representació legal de l'entitat, de forma motivada i amb caràcter immediat a l'aparició de les circumstàncies que la justifiquen i, en tot cas, amb antelació a la finalització del termini d'execució, una autorització de modificació de l'actuació subvencionada.  
b) Les sol·licituds hauran d'incloure els motius que hi subjauen, el nou cronograma d'activitats desglossat, si és el cas, per períodes d'execució i el nou desglossament pressupostari, i la matriu del marc lògic amb la incorporació dels canvis proposats quan aquests afecten els continguts de la planificació.  
c) En la valoració de la modificació es tindrà en compte que responga a un esdeveniment imprevist en el moment de la formulació de l'actuació subvencionada i que aquest fet n'afecte l'execució normal, circumstàncies que han de quedar suficientment acreditades per l'entitat beneficiària.  
d) Amb un informe previ tècnic de l'òrgan gestor, l'òrgan concedent resoldrà i notificarà l'autorització de modificació en un termini màxim d'un mes a comptar des de la presentació de la sol·licitud, llevat delegació expressa a l'òrgan gestor. Si transcorre el termini i no hi hagut ni s'ha notificat cap resolució expressa, s'entendrà desestimada la sol·licitud de modificació.  
3. La resta de modificacions es consideraran no substancials i hauran de ser comunicades, amb el mateix contingut previst en la lletra b) de l'apartat anterior, per la persona que tinga la representació legal de l'entitat beneficiària, a l'òrgan gestor, de forma immediata a l'aparició de les circumstàncies que les motiven i, en tot cas, amb antelació a la finalització del termini d'execució. En el supòsit que l'òrgan gestor considere que la modificació plantejada tinga el caràcter de substancial enviarà una comunicació en el termini de 10 dies a l'entitat beneficiària perquè presente una nova sol·licitud en els termes de l'apartat anterior.  
  
  
Article 51. Suspensió de l'activitat subvencionada  
1. Si per qualsevol circumstància excepcional no es poguera continuar executant l'actuació subvencionada de forma temporal, s'haurà de presentar davant de l'òrgan gestor una sol·licitud motivada d'autorització de suspensió temporal de l'execució, que si és el cas, haurà de ser autoritzada expressament per a la seua validesa, pel mateix procediment previst per a les modificacions substancials en l'article anterior.  
2. De la mateixa manera, si hi haguera motius fundats per a suposar que l'actuació de cooperació està sent incorrectament desplegada, l'òrgan gestor podrà:  
a) Suspendre provisionalment el desenvolupament de la intervenció fins que se supervise l'execució de l'actuació subvencionada, llevat que l'entitat beneficiària assegure la devolució dels fons percebuts.  
  
b) Iniciar, si és procedent, el procediment de reintegrament.  
  
Article 52. Línia de base  
1. La línia de base és el primer mesurament de tots els indicadors previstos en el disseny d'una actuació, i n'estableix el punt de partida.  
  
2. Per a totes les actuacions subvencionades, en qualsevol de les convocatòries de subvencions previstes en la present ordre, serà preceptiva la realització d'una línia de base. Per a la seua execució, podran contractar-se els serveis d'un consultor extern o fer-ho la mateixa entitat amb els seus recursos tècnics. La data límit de presentació de l'informe de línia de base serà en el termini màxim de quatre mesos des de la data d'inici de l'execució de l'actuació subvencionada.  
  
Article 53. Informes de seguiment  
1. Les entitats beneficiàries hauran de presentar, per cada actuació subvencionada de duració superior a dotze mesos, un informe semestral sobre la marxa de l'execució de l'actuació, segons el model normalitzat disponible en la pàgina web de la conselleria, de forma electrònica, d'acord amb les regles previstes en l'article 33 d'aquesta ordre.  
2. El termini per a la presentació de l'informe semestral serà de trenta dies, a comptar des del dia següent al transcurs de cada semestre d'execució de l'actuació, d'acord amb la data d'inici comunicada a l'òrgan gestor.  
3. Els informes semestrals no podran contindre sol·licituds de modificació de l'actuació subvencionada, ni d'ampliacions de termini que requerisquen l'autorització prèvia i expressa de l'òrgan gestor de les regulades en els articles 49.5 o 56.3, que hauran de fer-se en una altra sol·licitud, sense perjuí de la seua menció, una vegada autoritzats, en el corresponent informe semestral.  
  
Article 54. Seguiment de l'execució  
1. L'òrgan gestor haurà de fer el seguiment de la realització i gestió de les actuacions subvencionades, tant en les seus de les entitats a la Comunitat Valenciana com en els països d'execució, a fi de verificar el grau de compliment de les actuacions.  
2. El personal de la Generalitat Valenciana mantindrà contactes periòdics amb l'entitat subvencionada, i aquesta es compromet a facilitar a l'òrgan gestor la informació i documentació que se li sol·licite.  
  
Article 55. Difusió de l'actuació subvencionada  
1. Els documents publicats com a acció o resultat d'alguna actuació finançada, a més de contindre el logotip o nom de la Generalitat Valenciana com a finançadora, hauran d'incloure el paràgraf següent, traduït a les llengües en què es publique el document: «Aquesta publicació ha sigut realitzada amb el suport financer de la Generalitat Valenciana. El contingut de la publicació és responsabilitat exclusiva de «nom de l'entitat» i no reflecteix necessàriament l'opinió de la Generalitat Valenciana».  
2. Qualsevol altre ús del logotip o menció de la Generalitat Valenciana haurà de ser consultat i autoritzat per l'òrgan gestor.  
3. Juntament amb l'informe final, s'haurà d'enviar a l'òrgan gestor una relació de tots els materials de difusió editables i materials didàctics produïts durant l'execució, i adjuntar-ne almenys un exemplar original i complet. L'òrgan gestor podrà disposar d'aquests materials per a la difusió gratuïta i amb menció expressa de l'entitat que els haja produït.  
  
4. Així mateix, en tots els actes de publicitat de l'actuació subvencionable que es realitzen, haurà d'aparéixer el logotip de la Generalitat Valenciana com a finançadora.  
5. En aquest cas, l'òrgan gestor publicarà en la seua pàgina web les regles que definisquen el tractament que han de tindre les pàgines web i la resta de materials multimèdia que elaboren les entitats beneficiàries finançades en aquestes actuacions finançades per la Generalitat Valenciana, així com el llibre d'estil a què s'han d'acollir.  
  
  
TÍTOL V  
Justificació  
  
Article 56. Termini de justificació  
1. Les entitats beneficiàries, en el termini de tres mesos a comptar des de la data de finalització de l'execució de l'actuació, hauran de justificar-ne el compliment per mitjà de la presentació de l'informe final, al qual es fa referència en l'article 61 d'aquesta ordre.  
2. En el cas que la modalitat de justificació siga el compte justificatiu amb aportació d'informe d'auditoria, el termini de presentació de l'informe final podrà ser de sis mesos, sense possibilitat d'ampliació.  
  
3. L'òrgan gestor de la subvenció podrà autoritzar una ampliació del termini establit per a la presentació de la justificació de fins a la mitat dels terminis previstos en l'apartat anterior.  
4. Quan l'òrgan gestor aprecie l'existència de defectes esmenables en la justificació presentada, concedirà a l'entitat beneficiària un termini de 10 dies hàbils per a la seua esmena en el cas que l'actuació subvencionada es desplegue a la Comunitat Valenciana i de quaranta-cinc dies hàbils en el cas que l'actuació tinga lloc a l'estranger.  
  
  
Article 57. Modalitats de justificació  
1. De conformitat amb la legislació bàsica en matèria de subvencions, les entitats beneficiàries hauran de justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determinen la concessió o aprofitament de la subvenció.  
2. Per a això, les entitats beneficiàries han de presentar l'informe final, que constarà de dos parts:  
a) Justificació tècnica: indicarà amb detall els objectius aconseguits, els resultats obtinguts, les activitats realitzades, el procés de transferència i gestió de les intervencions després de la seua finalització, així com l'anàlisi de la seua sostenibilitat futura, amb l'aportació de dades rellevants i fonts de verificació objectives.  
b) Justificació econòmica: comprendrà tota la documentació que acredite les despeses efectuades amb càrrec a la subvenció concedida. La justificació de les subvencions es realitzarà d'acord amb la modalitats de compte justificatiu de la despesa feta.  
3. El compte justificatiu adoptarà alguna de les formes següents, segons s'establisca en la resolució de convocatòria:  
a) Compte justificatiu simplificat, per a subvencions concedides per import inferior a 60.000 euros, d'acord amb els efectes del que disposa l'apartat 2 de l'article 30 de la LGS i el RD 887/2006, de 21 de juliol, pel qual s'aprova el reglament de la llei.  
b) Compte justificatiu amb aportació dels justificants de la despesa.  
c) Compte justificatiu amb aportació d'informe d'auditoria.  
d) Per mitjà de la combinació de presentació de compte justificatiu i informe d'auditoria.  
4. La justificació de les subvencions que siguen executades en tercers països per les agències que pertanguen al sistema de Nacions Unides i entitats que hi tinguen un acord subscrit que els reconega com el seu comité a Espanya, podrà realitzar-se a través del sistema d'auditoria interna, i altres procediments previstos en els reglaments financers de les Nacions Unides, d'acord amb el Conveni sobre Privilegis i Immunitats de les Nacions Unides.  
5. Quan les entitats beneficiàries siguen organismes internacionals de dret públic creades per tractat o acord internacional, les despeses es realitzaran i acreditaran d'acord amb les corresponents normes de les mateixes organitzacions internacionals, d'acord amb els mecanismes establits en els acords o altres instruments internacionals que se'ls apliquen.  
6. Quan les entitats beneficiàries siguen de naturalesa pública, sempre que estiguen sotmeses a control financer permanent de la intervenció corresponent, per a la justificació de l'actuació hauran d'aportar la documentació arreplegada en l'article 61 d'aquesta ordre, necessària en qualsevol modalitat de justificació.  
  
Article 58. Altres modalitats de justificació  
D'acord amb el que estableix l'article 30.1 de la LGS, es podrà acceptar la justificació a través d'estats comptables, o altres modalitats de justificació previstes en la normativa aplicable.  
  
Article 59. Justificació en situacions excepcionals  
1. En cas de produir-se situacions excepcionals ben acreditades, com ara desastres naturals, enfrontaments armats, crisis humanitàries, que dificulten o fins i tot impossibiliten disposar de l'adequada documentació suport justificativa de la despesa, l'òrgan gestor podrà acceptar altres formes de justificació, com ara informes de taxadors independents ben acreditats i inscrits en el registre oficial corresponent, declaració de testimonis, constatació dels resultats o activitats exercides, declaració responsable de proveïdors, o altres de semblant valor probatori. Aquestes formes poden estar referendades per algun dels òrgans de representació espanyols en el país d'execució, Oficines Tècniques de Cooperació (en avant, OTC), ambaixades o consolats, o a falta d'això per l'ambaixada del país de la Unió Europea que exercisca la representació d'Espanya. En cas d'operacions humanitàries liderades per Nacions Unides, la certificació o ratificació podrà ser emesa per l'organisme de Nacions Unides que coordine els treballs sobre el terreny.  
  
2. En aquests casos, es requerirà l'autorització expressa de l'òrgan gestor, prèvia presentació de la documentació que acredite les dificultats existents.  
  
Article 60. Requisits de la documentació justificativa de la despesa  
1. Les entitats beneficiàries hauran de presentar la justificació econòmica de conformitat amb el que disposen els apartats següents.  
2. Haurà de presentar-se una certificació on es declare el lloc de depòsit de les factures, justificants de despesa i la resta de documentació original, si és el cas. Les factures es podran abonar en metàl·lic, transferència o xec.  
3. La data de totes les factures o documents justificatius de la despesa imputats a la subvenció haurà d'estar compresa dins del termini d'execució real de l'actuació subvencionada. No obstant això, s'acceptaran justificants de despeses anteriors a l'inici de l'actuació subvencionada només per als d'identificació i formulació, en els termes que assenyalen les resolucions de convocatòria de subvencions. També s'acceptaran justificants de despeses posteriors a la finalització de l'actuació subvencionada si es tracta d'avaluacions compreses dins dels sis mesos següents, així com les relatives a l'auditoria.  
4. La documentació original justificativa de la despesa haurà d'estar ben estampillada i acreditarà, almenys, l'organisme adjudicador de la subvenció, amb el logotip de la Generalitat Valenciana, el percentatge de finançament i el número d'expedient de l'actuació.  
5. La convocatòria indicarà, si és el cas, els justificants de despesa que poden ser acreditats per via electrònica, informàtica o telemàtica, en el marc establit per l'ordenament jurídic.  
6. Els documents originals justificatius de la despesa hauran de romandre depositats en la seu de l'entitat adjudicatària o dels seus socis locals, almenys durant els quatre anys següents a la data de venciment del termini per a presentació de l'informe final, i en tot cas, mentres puguen ser objecte de les actuacions de comprovació i control, d'acord amb el que estableix l'article 39 de la LGS.  
7. En el cas que es requerisquen actuacions posteriors de comprovació per part de l'òrgan gestor, podran realitzar-se en el lloc on es trobe arxivada la documentació justificativa de la despesa. En el cas que açò no siga possible i es requerisca a l'entitat beneficiària perquè presente la documentació i aquesta es trobara depositada en les oficines del seu soci local o contrapart, se li atorgarà un termini de quaranta-cinc dies hàbils per a demanar-la.  
8. En els casos en què algun dels requisits de la documentació justificativa prevista en aquesta ordre estiga en contradicció amb la legislació local del país d'execució, caldrà ajustar-se al que determine la legislació local, si bé aquesta circumstància haurà d'estar ben acreditada. Per a l'acreditació de la normativa interna relativa a la justificació de despeses, bastarà la presentació de la mateixa norma publicada en el Butlletí Oficial del país o d'un document oficial, declaració de l'OTC o bé de l'ambaixada o oficina consular d'Espanya en el país en qüestió, o a falta d'això, de l'ambaixada del país de la Unió Europea que exercisca la representació d'Espanya, en el moment en què es presente la justificació de la despesa i conjuntament amb ella.  
  
9. No seran admissibles les despeses autofacturades, és a dir, les que tinguen els justificants emesos per l'entitat adjudicatària, els seus socis en agrupació o els seus socis locals.  
  
Article 61. Documentació justificativa  
En les modalitats de justificació previstes en l'apartat 3 de l'article 57, s'haurà de presentar la següent documentació, de forma electrònica, d'acord amb les regles previstes en l'article 33 d'aquesta ordre:  
  
1. Informe final, d'acord amb el model normalitzat que corresponga a cada modalitat d'actuació, que es presentarà, firmat pel representant legal de l'entitat beneficiària o l'agrupació d'entitats.  
  
2. Certificació bancària, o una altra documentació bancària, emesa per les entitats financeres dels comptes oberts per a l'execució de la intervenció subvencionada, tant a Espanya com en el país o països d'execució, amb reflex dels interessos generats pels fons i període d'activitat. En el cas que no n'hi haguera ha de presentar un certificat de l'entitat financera de la no-existència dels rendiments financers.  
  
3. Certificació bancària, o una altra documentació bancària acreditativa de les transferències realitzades amb càrrec a la subvenció, incloent-hi, si és el cas, els tipus de canvi de les transferències bancàries realitzades. En el cas que la dita certificació no reflectira el tipus de canvi, es podrà consultar els tipus de canvi del període corresponent en institucions o organismes oficials.  
4. En el cas que l'execució de l'actuació subvencionada s'haja realitzat en l'exterior, declaració responsable del soci/sòcia local acreditatiu de l'import de les transferències rebudes imputables a la subvenció concedida.  
5. Compte d'ingressos per partides inclosos, si és el cas, els interessos generats acreditats per mitjà de certificació bancària, firmada pel responsable de l'actuació subvencionada de l'entitat beneficiària, en la qual es detallaran en euros tots els ingressos per cofinançadors i a la qual s'adjuntarà una certificació dels cofinançadors, o qualsevol altre document públic, si és el cas, que indicarà les quantitats aportades, procedència i la referència a l'actuació de què es tracte.  
  
6. Acreditació de la no recuperació d'impostos indirectes (IVA o semblants). Els impostos susceptibles de recuperació seran atesos per una bestreta amb càrrec a la subvenció concedida, fins que no siguen efectivament recuperats. S'haurà d'acreditar que un impost no és recuperable, per mitjà de certificat de l'Administració Tributària del país d'execució o declaració responsable de l'entitat beneficiària amb el vistiplau de l'OTC/Ambaixada d'Espanya. En cas de recuperar els impostos durant el termini d'actuació es podran reinvertir en costos directes, amb l'autorització prèvia de l'òrgan gestor. En cas de recuperar-se després de la finalització de l'actuació s'haurà de sol·licitar autorització prèvia de l'òrgan gestor per a reinvertir les dites quantitats en activitats complementàries a l'actuació originàriament aprovada.  
  
7. Relació classificada de la totalitat de totes les despeses i inversions realitzades amb càrrec a tots els fons aportats a la intervenció siga quin siga l'origen del seu finançament, ordenada per partides del pressupost validat, amb identificació del creditor i del document, número de factura o document admissible, el seu import, data d'emissió, data i forma de pagament, especificant si el mateix es realitza en efectiu, per xec o per transferència. En format de full de càlcul.  
8. Les actes de transferència i afectació dels béns adquirits, construïts o rehabilitats amb la intervenció. En cas de béns inscriptibles, documents que proven la inscripció en registre legal de la propietat a nom de la contrapart o població destinatària que se'n faça càrrec.  
  
9. Certificat del responsable legal de l'entitat beneficiària que indique el cost total de l'actuació subvencionada, el desglossament per finançadors, els interessos generats, si és el cas, i els objectius aconseguits.  
10. Certificat del representant legal de l'entitat beneficiària sobre la quantitat a què ascendeixen els costos indirectes totals i el percentatge que representa respecte del total de la subvenció concedida, si aquest requisit queda reflectit en la convocatòria.  
11. Justificant bancari del reintegrament en el supòsit de romanents no invertits així com dels interessos derivats d'aquests, si és el cas.  
  
Article 62. Compte justificatiu amb aportació de justificants de despeses  
1. Els documents que s'han d'adjuntar al compte justificatiu amb aportació de justificants de despeses són els següents:  
a) Factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, i l'acreditació del seu pagament. S'acceptarà la factura electrònica sempre que complisca els requisits exigits en l'àmbit tributari.  
1. S'emprarà com a mitjà preferent de pagament la transferència bancària o el xec, i ha d'aportar-se el comprovant bancari corresponent. No obstant això, es podran pagar en efectiu operacions amb el límit que s'establisca en la normativa tributària vigent.  
Quan els pagaments es realitzen en efectiu, la factura haurà d'estar firmada pel seu emissor i, a més, haurà de contindre un segell que deixe constància del pagament en què s'especifique pagat, cancel·lat o cash. Quan el pagament es realitze per xec haurà de ser a nom del perceptor i se n'adjuntarà una fotocòpia juntament amb la documentació bancària del càrrec realitzat.  
Els rebuts no seran mai d'aplicació per a despeses efectuades a Espanya o la resta de països europeus.  
2. Els justificants de pagament hauran d'abonar-se des del compte obert per a la gestió de l'actuació subvencionable. En cas de no fer-se des d'aqueix compte no seran imputables a la subvenció, llevat que se n'acredite la necessitat i se'n justifique la compensació sobre el compte bancari obert per a la gestió de l'actuació subvencionable, en el mateix termini d'execució.  
b) Per als pagaments realitzats en els països receptors d'ajuda:  
1. Es consideraran factures els documents que siguen admesos legalment com a tals en el tràfic mercantil en el lloc de realització de la despesa.  
2. Es podran utilitzar els rebuts, amb l'autorització prèvia de l'òrgan gestor, sempre que en la documentació justificativa s'incloga una acreditació que els receptors de tals pagaments no estan subjectes a l'obligació d'emetre factures en el país en què s'ha efectuat la despesa. Així mateix, s'adjuntarà documentació acreditativa de la identitat de la persona que rep el pagament.  
3. En ambdós casos, el compte justificatiu s'acompanyarà de la norma local o document oficial que ho acredite, expedit per un organisme públic competent, per l'Oficina Tècnica de Cooperació, ambaixada o consolat o, a falta d'això, per l'ambaixada del país de la Unió Europea que exercisca la representació d'Espanya.  
2. Requisits formals de la documentació acreditativa de les despeses:  
a) Tots els documents han d'anar numerats, i el número de cadascun ha de correspondre amb el que figure en la relació classificada de la totalitat de despeses i inversions de la intervenció, presentada en format de full de càlcul i suport digital.  
b) La presentació de tota la documentació justificativa, inclosos els informes d'auditoria i avaluació final, es realitzarà en castellà o valencià. S'acceptarà la documentació presentada pel soci local en anglés i francés.  
En el cas de la documentació justificativa individual de les despeses, factures o rebuts, serà suficient que, en el llistat de despeses, la descripció de cadascuna figure en castellà o valencià i que el justificant estiga clarament identificat per la seua numeració. No serà necessari traduir els llistats de participants.  
En aquells documents que utilitzen una llengua diferent d'anglés o francés, hauran de presentar-se les traduccions jurades.  
c) En la relació de despeses i inversions es reflectirà la quantia en moneda local i en euros. Per a convertir a euros les despeses realitzades en una altra moneda han d'aplicar-se els tipus de canvi als quals es va comprar la moneda. Es pot optar per dos mètodes de conversió:  
1. Tipus de canvi mitjà ponderat: consistent a ponderar tots els tipus de canvi realitzats en el període.  
2. Tipus de canvi FIFO: consistent en el fet que el tipus de canvi als quals es va fer una remesa de fons s'aplica a totes les despeses realitzades fins que s'esgota la dita remesa.  
En el cas de transferències entre comptes en distintes monedes s'acreditarà amb el document bancari en què es reflectisca el tipus de canvi aplicat a la transacció i en el cas de compra de moneda efectiva en entitats bancàries o cases de canvi oficials amb el justificant emés per l'entitat.  
3. Acreditació de les despeses segons el seu tipus: amb caràcter general, tant per als costos directes corrents com per als costos directes d'inversió, caldrà ajustar-se al que disposa l'apartat 3 de l'article 31 de la LGS; així, quan l'import de la despesa subvencionable supere les quanties establides en la normativa bàsica vigent en matèria de contractes del sector públic per al contracte menor, l'entitat beneficiària haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servei o l'entrega del bé, llevat que per les seues especials característiques no hi haja en el mercat suficient nombre d'entitats que els realitzen, presten o subministren, o llevat que la despesa s'haguera realitzat amb anterioritat a la subvenció. L'elecció entre les ofertes presentades, que hauran d'aportar-se en la justificació, es realitzarà d'acord amb criteris d'eficiència i economia, i ha de justificar-se expressament en una memòria l'elecció quan no recaiga en la proposta econòmica més avantatjosa.  
a) Costos directes  
1. Costos directes corrents  
A. Identificació i formulació. La justificació de cada tipus de despeses es realitzarà d'acord amb el que estableix l'apartat corresponent d'aquesta ordre, en relació amb les despeses de personal, subministraments, allotjaments, viatges i dietes i altres serveis tècnics i professionals.  
B. Línia de base. La justificació d'aquestes despeses es realitzarà: si la fa una empresa externa, amb la corresponent factura, i si la fa la mateixa entitat, amb la nòmina del personal encarregat de la seua elaboració.  
C. Avaluacions externes. La justificació es farà aportant la factura, el contracte o la seua còpia compulsada i l'informe d'avaluació.  
D. Auditories externes. La justificació d'aquestes despeses es farà per mitjà de la factura, el contracte subscrit o la seua còpia compulsada i l'informe original de l'auditor.  
E. Altres serveis tècnics i professionals. La justificació d'aquestes despeses es realitzarà per mitjà de la factura o un altre document de tràfic legal, i, si fóra necessari per a la seua concreció, amb el contracte o full d'encàrrec, si és el cas, on s'especificarà entre altres coses el treball que s'ha de fer, el preu dels treballs i les despeses de desplaçament, si estigueren incloses. Quan es referisca a la col·laboració amb personal voluntari per al desenvolupament de serveis tècnics i professionals, s'hauran d'aportar els acords de col·laboració subscrits entre l'entitat beneficiària o els seus socis locals i dit personal, firmats per ambdós parts.  
F. Arrendaments. La justificació d'aquestes despeses es farà per mitjà de la factura o un altre document de tràfic legal i el contracte d'arrendament.  
G. Materials i subministraments. La justificació d'aquestes despeses es realitzarà per mitjà de la factura o un altre document de tràfic legal.  
H. Despeses de funcionament. La justificació d'aquestes despeses es realitzarà per mitjà de la factura o un altre document de tràfic legal.  
Si s'imputen a la subvenció despeses d'assegurances i manteniment de vehicles que estiguen vinculades a la intervenció, en el model de declaració de dietes haurà de figurar la identificació del vehicle de què es tracte.  
I. Viatges, allotjaments i dietes. Les despeses relatives a viatges individuals, estades en hotels i despeses de manutenció, han d'aportar juntament amb els corresponents documents acreditatius de la despesa, una liquidació de dietes, que haurà d'anar firmada per la persona interessada i comptarà amb el vistiplau del responsable per al control d'aquestes despeses autoritzat per l'entitat beneficiària, o contrapart. Se seguiran les regles següents:  
1. Els passatges o altres documents de transport, ja siguen avions, trens, autobusos o taxi, serveis d'agències de viatges, etc., hauran d'estar acreditats per mitjà de factures, o si és el cas, tiquets, juntament amb els bitllets i, sempre que siga possible, les targetes d'embarcament expedides. Dels desplaçaments amb avió, tren i vaixell només seran imputables a la intervenció els que s'efectuen en classe turista.  
2. Els viatges en vehicle propi es comptabilitzaran per quilometratge amb la quantia màxima establida en la normativa aplicable sobre dietes per al personal de la Generalitat Valenciana i no necessitaran de presentació de factures diferents del full de liquidació de dietes. Aquest import s'estableix en compensació de qualsevol tipus de despeses relacionades amb la utilització del vehicle, per tant, no seran imputables despeses de combustible, assegurances, manteniment, multes, etc. de vehicles.  
3. Els viatges que es realitzen amb vehicle llogat es justificaran amb la factura de l'agència de lloguer juntament amb la compra de combustible, s'especificarà en l'imprés de liquidació de dietes el nombre de quilòmetres realitzats.  
4. Desplaçaments col·lectius. Per als viatges, allotjaments i despeses de manutenció efectuades de forma col·lectiva i per a una mateixa activitat es confeccionarà un resum desglossant els tres conceptes. S'afegirà, al model de liquidació de dietes que especificarà la vinculació dels participants amb l'execució directa del projecte, un llistat firmat per totes les persones participants i tots els documents justificatius de les despeses realitzades.  
5. Altres despeses imputables:  
a) De combustible de vehicles necessaris per a la intervenció. S'aportarà l'imprés de liquidació de dietes, especificant la matrícula del vehicle, amb el justificant de despesa.  
b) Desplaçaments de voluntari i de persones destinatàries individuals.  
c) Relacionats amb desplaçaments de persones necessàries per a la realització de serveis tècnics i professionals, excepte en el cas d'estar inclosos en la facturació total del servei prestat.  
d) Desplaçaments per motius de treball dins del lloc de residència habitual, no s'inclouen les despeses derivades del desplaçament al treball.  
6. No serà necessari aportar justificants de despeses per a les dietes de manutenció.  
J. Personal. La imputació de les despeses de personal serà total o parcial en funció de la dedicació a l'actuació concreta de què es tracte. Les imputacions parcials hauran d'anotar-se en els justificants originals, juntament amb l'estampilla.  
1. Despeses de personal contractat d'acord amb la normativa espanyola: per mitjà dels contractes de treball, les nòmines firmades pels treballadors, butlletins de cotització a la Seguretat Social, factures acreditatives del pagament de les pòlisses, impresos de retencions d'IRPF, etc., relació del personal contractat com a cooperant (personal expatriat), amb indicació de dates d'inici i fi. En el cas de personal expatriat s'haurà d'aportar l'acord complementari de destinació.  
  
2. Només podran imputar-se els costos de Seguretat Social realment abonats; en cas de presentar un contracte amb bonificació, s'haurà de calcular la imputació sobre la quantia ingressada.  
3. Despeses de personal contractat d'acord amb la normativa del país on té lloc la intervenció: per mitjà de documents acreditatius de la relació laboral i la prestació d'acord amb la legislació del mateix país.  
  
K. Personal voluntari. S'haurà d'aportar l'acord d'incorporació firmat, assegurança mèdica contractada, a més de les factures relatives a les despeses realment ocasionades per l'activitat realitzada.  
L. Accions de testimoni per a intervencions d'acció humanitària. La justificació d'aquestes despeses es realitzarà per mitjà de la factura o un altre document de tràfic legal i segons la justificació exigida per a cada tipus de despesa en la present orde.  
M. Activitats de sensibilització vinculades a la intervenció de cooperació internacional per al desenvolupament. La justificació d'aquestes despeses es realitzarà per mitjà de la factura o un altre document de tràfic legal i segons la justificació exigida per a cada tipus de despesa en la present orde.  
N. Despeses bancàries. La justificació d'aquestes despeses es realitzarà per mitjà de certificació de l'entitat financera acreditativa de les despeses, o una altra documentació bancària justificativa. En el cas de despeses bancàries d'un banc intermediari no reflectit en la documentació, l'entitat beneficiària adjuntarà a la documentació una declaració en què s'especifiquen aquestes despeses.  
O. Fons rotatoris. Si a la finalització de la intervenció es consideren complits els objectius del fons rotatori i no fóra necessari donar continuïtat al seu funcionament, els saldos romanents de capital i interessos es consideraran romanents no invertits. Podran ser usats en activitats de l'actuació subvencionada dins del seu termini d'execució, després de la comunicació a l'òrgan gestor.  
Es necessitarà autorització prèvia de l'òrgan gestor:  
1. Quan la utilització del fons rotatori implique modificacions substancials de l'actuació subvencionada aprovada o reformulada.  
2. Quan es preveja la continuïtat del fons rotatori més enllà del final de l'execució de la intervenció. A més a més, en aquest cas haurà de subscriure's un conveni amb l'entitat a què es transferisca la gestió del fons, per un període mínim de cinc anys, amb l'acord de continuar incorporant els beneficis obtinguts pel fons a la finalitat per a la qual es va crear.  
La justificació de les despeses es realitzarà per mitjà dels contractes de préstec, els rebuts d'entrega de fons, els llistats de préstecs concedits durant el període amb indicació de les persones destinatàries, imports, interessos, terminis i destinació del préstec, documentació bancària relativa a les transferències a l'entitat que gestionarà el fons. Es presentarà una auditoria externa en el cas de fons superiors a 50.000 euros; en la resta, una memòria econòmica.  
Les quantitats destinades a fons rotatoris s'hauran de reintegrar en el si no és aprovada la continuïtat de la seua gestió i al finalitzar el termini de gestió aprovat.  
2. Costos directes d'inversió:  
A. Adquisició de terrenys o immobles. La justificació d'aquestes despeses es realitzarà per mitjà de la factura o un altre document de tràfic legal i la documentació relativa a la vinculació, transferència i inscripció en registres públics, així com el certificat d'un taxador independent, inscrit en el corresponent registre oficial o una certificació d'autoritat pública amb competència en valoració de béns immobles. En cas de béns inscriptibles, s'aportarà la inscripció en el registre legal de la propietat a nom dels beneficiaris.  
B. Obres d'infraestructures, construcció o reforma d'immobles. La justificació d'aquestes despeses es realitzarà per mitjà de la factura o un altre document de tràfic legal, a més del projecte d'obra visat pel col·legi professional corresponent o tècnic competent, el permís d'obra, contracte d'obra i certificacions, en què es detallen tots els treballs realitzats, certificat de final d'obra expedit per un tècnic competent i, si és el cas, visat pel seu corresponent col·legi professional, el document públic (original o còpia compulsada) que acredite l'adquisició i el compromís que el bé serà propietat dels destinataris del projecte o del soci local que participe en la seua execució, i que hi queda adscrit per un termini mínim de 20 anys, certificació del representant de l'entitat subvencionada en la qual conste l'acceptació de les obres realitzades.  
  
  
Si es reformen immobles llogats, ha de figurar el consentiment del propietari.  
Si la contractació no s'efectua en el mercat local, s'inclourà el vistiplau de l'OTC o ambaixada d'Espanya que n'acredite la impossibilitat.  
  
C. Equips i material inventariable. La justificació d'aquestes despeses es realitzarà per mitjà de la factura o un altre document de tràfic legal i la documentació relativa a la vinculació segons s'estableix en l'article 27 d'aquesta ordre, i si és el cas, la relativa a la transferència i inscripció en registres públics i els seus contractes.  
Per a justificar l'amortització dels equips, en les factures originals haurà d'aparéixer una diligència en què s'indique l'amortització imputada a la intervenció.  
b) Costos indirectes. S'acreditaran per mitjà de certificat del representant legal de l'entitat beneficiària amb indicació del seu import i el percentatge que representa respecte del total de la subvenció concedida.  
  
  
Article 63. Compte justificatiu amb aportació d'informe d'auditoria  
1. En aquesta modalitat de justificació serà preceptiva l'autorització prèvia de l'auditor de comptes d'acord amb el procediment següent:  
  
a) L'entitat subvencionada remetrà, amb anterioritat a la finalització de l'actuació subvencionada, l'auditora seleccionada, i adjuntarà: els termes de referència (TdR) que informen la contractació, el cost econòmic i la modalitat de pagament i la certificació de la seua legalitat com a firma auditora inscrita en el Registre Oficial d'Auditors de Comptes dependents de l'Institut de Comptabilitat i Auditoria de Comptes (en avant, ROAC), si és espanyola, o poders notarials o registre d'inscripció semblant si és estrangera. S'hauran de demanar un mínim de tres ofertes per a imports de licitació del contracte que superen les quantitats que establisca la normativa aplicable en matèria de contractes del sector públic en els supòsits d'execució d'obra, subministrament de béns d'equip o prestació de serveis per empreses de consultoria o assistència tècnica.  
b) L'informe haurà d'estar realitzat per un auditor de comptes inscrit com a exercent en el ROAC, i no cal que aquest informe siga realitzat pel mateix auditor que, si és el cas, realitze l'auditoria dels comptes anuals de l'entitat beneficiària.  
  
c) En el cas que l'informe sobre el compte justificatiu per part d'un auditor de comptes es produïsca en l'estranger, podrà ser realitzat per auditors exercents en el país on haja de dur-se a terme, sempre que en el país hi haja un règim d'habilitació per a l'exercici de l'activitat d'auditoria de comptes. Si no hi ha sistema d'habilitació, l'informe previst en aquest article podrà realitzar-se per un auditor establit en l'esmentat país, sempre que la seua designació la duga a terme l'òrgan gestor, o siga ratificada per aquest a proposta de l'entitat beneficiària, d'acord amb uns criteris tècnics que garantisquen l'adequada qualitat.  
  
d) El cost de l'informe d'auditor es justificarà per mitjà del contracte, al qual s'adjuntarà l'acreditació que la persona auditora compleix els requisits establits en l'orde, així com la factura corresponent. aquesta factura podrà ser datada dins del termini de presentació de la justificació encara que aquesta data siga posterior a la de finalització de l'execució de la intervenció.  
e) Una vegada designat l'auditor de comptes que durà a terme la revisió de l'informe econòmic final es formalitzarà un contracte entre aquesta i l'entitat beneficiària.  
El contingut mínim del contracte serà:  
1. Obligació per part de l'entitat adjudicatària de la subvenció de presentar tota la documentació corresponent a la justificació econòmica.  
  
2. Obligació de l'auditor de realitzar la revisió segons els termes de referència establits i segons la normativa aplicable a l'òrgan gestor.  
  
3. Ambdós parts hauran de tindre en compte el que disposa la normativa vigent sobre auditoria de comptes en relació amb la independència i incompatibilitat de l'auditor.  
4. L'auditor està obligat a realitzar la revisió del compte justificatiu i emetre un informe d'acord amb l'Orde EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal previstos en l'article 74 del Reglament de la LGS, en les presents bases reguladores i en la resolució de concessió.  
  
5. Deure de confidencialitat de l'auditor de comptes i del personal a càrrec seu d'acord amb el que estableix l'Orde EHA/1434/2007.  
  
6. Equip de treball que es compromet per a la realització de l'auditoria.  
7. Especificar la planificació temporal de la revisió i els terminis d'entrega de l'informe.  
8. Fixar els honoraris, amb indicació de les hores estimades per a la realització del treball.  
f) Els procediments a aplicar per l'auditor seran els següents:  
  
1. Revisar l'informe tècnic final. L'auditor ha d'analitzar el contingut de l'informe tècnic final i comprovar la concordança entre la informació continguda en aquest informe i allò que s'ha contingut en l'informe econòmic final. Els procediments utilitzats així com els resultats finals obtinguts d'haver-los aplicat, han de mencionar-se en l'informe d'auditoria.  
2. Revisar l'informe econòmic final. S'haurà d'analitzar el quadre comparatiu del pressupost per partides, aprovat i executat.  
3. Realitzar l'informe sobre el compte justificatiu d'acord amb el que estableix l'orde aprovada en desplegament de la previsió continguda en l'article 74 del Reglament de la LGS, amb les particularitats següents:  
A. L'auditoria es realitzarà, sobre el 100 per 100 dels documents justificatius de despesa i pagament, d'acord amb l'Orde EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal previstos en l'article 74 del Reglament de la LGS.  
B. En el cas que l'activitat subvencionada haja sigut executada en tot o en part per un soci local o contrapart estrangera, no serà exigible que els documents justificatius de la despesa de la subvenció hagen sigut reflectits en els registres comptables de l'entitat beneficiària, i en aquest cas l'abast de la revisió de l'auditor s'estendrà als comptes del soci local o contrapart.  
4. Comprovar el compliment del que preveu aquesta ordre i la normativa aplicable, i proporcionar en l'informe que es presente a l'òrgan gestor informació sobre el compliment de tots i cada un dels requisits que sobre la justificació de la intervenció s'exigeix a les entitats beneficiàries quan presenten el compte justificatiu amb aportació de justificants de despesa.  
g) El contingut de l'informe d'auditor serà el següent:  
1. El compte justificatiu amb aportació d'informe d'auditor comprendrà, com a mínim, a més de la memòria tècnica, el quadre comparatiu del pressupost per partides, aprovat i executat, i l'informe de l'auditor, i no és necessària en aquest cas la posterior presentació de factures i rebuts, excepte previsions respecte d'això quant a l'exercici de funcions de comprovació i control financer dels òrgans competents.  
  
2. L'auditor ha d'emetre un informe en què es detallen les comprovacions realitzades i es comente tot allò que puga suposar un incompliment per part de l'entitat beneficiària de la normativa aplicable o de les condicions imposades per a l'obtenció de la subvenció. És el seu deure proporcionar tota la informació amb el suficient detall i precisió perquè l'òrgan gestor puga concloure sobre això.  
  
3. L'informe d'auditoria es presentarà en castellà o valencià, per duplicat, timbrat i firmat en totes les pàgines, a més d'una còpia en suport informàtic. S'hi adjuntarà la documentació següent:  
  
A. Relació de documentació requerida i revisada  
B. Verificació tècnica realitzada, indicant si s'han produït modificacions o desviacions.  
C. Anàlisi de desviacions pressupostàries i d'aportacions totals.  
D. Anàlisi de compliment de normes de justificació.  
E. Verificació econòmica amb indicació d'anàlisi de comptes, transferències, rendiments financers i tipus de canvis.  
F. Una anàlisi detallada dels justificants de despesa, amb indicació del tipus d'incidència detectat.  
h) En el cas que es requerisquen actuacions posteriors de comprovació per part de l'òrgan gestor, aquestes podran realitzar-se en el lloc on es trobe arxivada la documentació justificativa de la despesa. En el cas que açò no siga possible i es requerisca el beneficiari perquè presente la dita documentació i aquesta es trobara depositada en les oficines del seu soci local o contrapart, se li haurà d'atorgar un termini de temps suficient per a demanar-la, termini que serà establit d'ofici o a instància de la persona interessada per l'òrgan concedent.  
i) En virtut de les actuacions fetes, de la finalitat i dels objectius perseguits amb la intervenció, i de l'auditoria realitzada, l'òrgan gestor podrà preveure l'entrega d'un informe complementari de la dita auditoria elaborat per la persona responsable seguint el que preveu la disposició addicional octava del Reial decret 1517/2011, de 31 d'octubre, pel qual s'aprova el Reglament que desplega el text refós de la Llei d'auditoria de comptes, aprovat pel Reial decret legislatiu 1/2011, d'1 de juliol.  
j) La detecció d'irregularitats greus o falsedats en un informe final que no hagueren sigut posades de manifest en l'informe d'auditor, donarà lloc a la no-acceptació per l'òrgan gestor de l'empresa auditora responsable de l'informe per un període de deu anys i el cost de l'auditoria no serà acceptat com a despesa subvencionable. Tot això amb independència de les conseqüències de reintegrament i sancionadores que, si és el cas, corresponguen a l'entitat beneficiària.  
  
Article 64. Avaluació  
1. Per a totes les actuacions subvencionades serà preceptiva la realització d'una avaluació final externa o mixta en el termini màxim de tres mesos des de la data de finalització de l'actuació, i hi han de participar totes les entitats implicades en la intervenció, inclosa la població destinatària. L'avaluació serà preceptiva per al tancament de l'actuació i formarà part de l'expedient de justificació.  
2. El termini de presentació de l'avaluació final, en el supòsit previst en l'article 56.2, podrà ser de sis mesos, sense possibilitat d'ampliació, i haurà de presentar-se de forma electrònica, d'acord amb les regles previstes en l'article 33 d'aquesta ordre:  
3. L'entitat és responsable directa de la gestió de l'avaluació. Per a la realització de l'avaluació final estarà disponible, en la pàgina web de la conselleria competent en matèria de cooperació al desenvolupament, la Guia de Gestió d'Avaluació Final.  
4. Les entitats beneficiàries han de sol·licitar conformitat a l'òrgan gestor, d'acord amb el que estableix la Guia de Gestió d'Avaluació Final, sobre els termes de referència de la prestació de servei, la persona física o jurídica els serveis de la qual pretenguen contractar per a realitzar l'avaluació, i sobre la prestació del servei a dur a terme. Aquesta conformitat haurà de ser sol·licitada dins dels dos mesos anteriors a la finalització del termini d'execució de la intervenció, i de forma electrònica, d'acord amb les regles previstes en l'article 33 d'aquesta ordre.  
  
5. De conformitat amb la política pública de transparència de l'ajuda i rendició de comptes, la Generalitat Valenciana podrà publicar, difondre i divulgar, en tot o en part, el contingut dels informes d'avaluació que s'hagen realitzat amb càrrec a la subvenció, sense perjuí de la difusió que puga donar-li l'entitat beneficiària. El dret de propietat intel·lectual que puga recaure sobre l'informe d'avaluació final correspondrà a l'entitat beneficiària.  
  
  
TÍTOL VI  
Control, reintegrament i règim sancionador  
  
CAPÍTOL I  
Pla de control  
  
Article 65. Pla de control  
1. Les entitats beneficiàries seran objecte del seguiment, avaluació i control que realitze l'òrgan gestor, igual que queden sotmeses al control financer que correspon a la Intervenció General de la Generalitat Valenciana, en relació amb les subvencions concedides. Les entitats beneficiàries han de proporcionar tota la documentació i informació que aquests òrgans els requerisquen.  
2. La realització i gestió d'una actuació subvencionada podrà ser examinada en qualsevol moment per responsables de l'òrgan gestor, per les persones que aquest designe o pels òrgans de control econòmic específics de l'Administració.  
3. Cada convocatòria establirà el seu pla de control corresponent, en el marc del que estableix aquesta ordre de bases.  
4. Tipus de control:  
a) Controls administratius sobre l'admissibilitat de les subvencions. S'efectuaran controls administratius de totes les sol·licituds de subvenció, tant en la fase de presentació de les sol·licituds de subvencions i la seua posterior concessió, com en la fase de justificació de la subvencions i pagament. En podem enumerar els següents:  
1. Control de documentació.  
2. Control de compliments dels requisits legals per a tindre dret a l'ajuda.  
3. Control sobre doble finançament.  
b) Controls sobre el terreny. Els controls sobre el terreny cobriran tots els compromisos i obligacions d'un beneficiari que siga possible controlar en el moment de la visita  
c) Controls a posteriori. S'efectuaran a posteriori de la concessió de la subvenció, amb la finalitat de comprovar el manteniment de les condicions vinculades a la concessió de la subvenció.  
d) Controls de qualitat. Consistiran en la supervisió dels controls, efectuada per persones distintes, del nombre d'expedients ja controlats que es determinarà en cada convocatòria. Ha de quedar constància física de la seua realització en els informes corresponents. d'aquesta manera s'estableix un procediment que permeta avaluar la qualitat de les inspeccions, i s'estableix un percentatge mínim de repetició dels controls.  
  
e) Control sobre la compatibilitat de les subvencions. A fi d'evitar el doble finançament sobre una mateixa actuació, o que pogueren arribar a finançar-se dos actuacions amb objectius clarament oposats, es determinaran les incompatibilitats d'ajudes finançades per la Generalitat Valenciana.  
5. El percentatge mínim de subvenció a controlar sobre el total pagat amb càrrec a cada línia pressupostària serà del 10 per 100 del total subvencionat.  
6. Mostra de control. L'univers mostral estarà constituït per totes les sol·licituds presentades en cada línia de subvencions.  
7. Criteris de selecció de la mostra. Les entitats beneficiàries que hagen de ser objecte de controls es determinaran:  
a) Per criteris aleatoris, triats a l'atzar, en el percentatge que per a cada línia de subvenció es determine en la convocatòria corresponent, entre el nombre mínim d'entitats beneficiàries, però suficientment representativa, que han de sotmetre's a controls sobre el terreny.  
  
b) Per una anàlisi de riscos establida prèviament, amb justificació dels criteris que han motivat la seua elecció i les causes que la justifiquen. En la ponderació dels criteris de risc s'establirà el pes relatiu de les entitats beneficiàries de les distintes línies de subvencions.  
  
8. L'òrgan gestor mantindrà els registres dels motius que han conduït a la selecció de cada entitat beneficiària sotmesa a un control sobre el terreny.  
9. Calendari dels controls. Tots els plans de control hauran de reflectir una previsió de les dates en què s'han d'iniciar i finalitzar els controls, en relació amb les bases de la convocatòria d'ajuda, terminis de presentació i de pagament.  
10. Per a cada actuació s'establirà un sistema de comptabilitat separada que reflectisca l'import dels ingressos i despeses, així com la seua descripció i dates respectives. Els comprovants d'aquests ingressos i despeses estaran a disposició de l'òrgan gestor en tot moment.  
  
Article 66. Deure de col·laboració  
1. Les entitats beneficiàries i tercers relacionats amb l'objecte de la subvenció o la seua justificació estan obligats a facilitar l'exercici de les funcions de control que corresponen als diferents òrgans de l'Administració de la Generalitat Valenciana i els seus organismes autònoms, així com de qualssevol altres de comprovació i control financer que puguen realitzar els òrgans de control competents, tant nacionals com comunitaris i, en particular, el lliure accés als locals i documentació objecte d'investigació, així com la possibilitat d'obtindre'n una còpia.  
  
2. Quan es procedisca a una verificació del desenvolupament de l'actuació en el mateix lloc on s'executa, l'entitat a què s'haja concedit la subvenció garantirà i facilitarà l'accés al lloc de l'acció i als seus immobles, així com als llibres, comptes i documents justificatius corresponents.  
3. La negativa al compliment d'aquesta obligació es considerarà resistència, excusa, obstrucció o negativa segons que preveeu l'apartat 2 a) de l'article 69 d'aquesta ordre, sense perjuí de les sancions que, si és el cas, hi pogueren correspondre.  
   
Article 67. Control financer de les subvencions  
1. La conselleria amb competència en Economia i Hisenda exercirà, a través de la Intervenció General, el control financer de les subvencions concedides, sense perjuí de les activitats de seguiment i control que duguen a terme els òrgans gestors, i sense perjuí de les activitats ordinàries de fiscalització que siguen procedents en aplicació de la normativa general de control economicofinancer.  
2. El control financer a què es refereix l'apartat anterior podrà comprendre les actuacions següents:  
a) Verificar el compliment per les entitats beneficiàries de les subvencions dels requisits, condicions i obligacions exigits per a la seua concessió, així com la correcta aplicació a la seua finalitat dels fons públics rebuts.  
b) Verificar, si és el cas, el correcte reflex comptable de les subvencions en la comptabilitat o llibres registre dels beneficiaris.  
c) Qualssevol altres actuacions que reglamentàriament pogueren establir-se.  
3. Quan en l'exercici de les funcions de seguiment i control es deduïsquen indicis d'incorrecta obtenció, destinació o justificació de la subvenció percebuda, els agents encarregats de la seua realització podran adoptar les mesures cautelars que s'estimen necessàries a fi d'impedir la desaparició, destrucció o alteració dels documents afectes a aquelles. Les mesures adoptades en cap cas produiran un perjuí cap al beneficiari i en tot cas, seran proporcionades al fi que es persegueix.  
  
  
Article 68. Obligacions de transparència  
De conformitat amb l'article 3.b de la Llei 2/2015, de 2 d'abril, de Transparència, Bon Govern i Participació Ciutadana de la Comunitat Valenciana, les entitats beneficiàries privades que perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 per 100 del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros hauran de complir les obligacions de transparència que estableix l'esmentada llei.  
  
  
  
CAPÍTOL II  
Reintegrament  
  
Article 69. Reintegrament de la subvenció  
1. Les entitats beneficiàries, en els casos previstos en l'apartat següent, hauran de reintegrar la totalitat o part de les quantitats percebudes, més el corresponent interés legal de demora. Aquesta obligació serà independent de les sancions que, si és el cas, resulten exigibles.  
  
2. Procedirà el reintegrament de les quantitats percebudes i l'exigència de l'interés legal de demora corresponent des del moment del pagament de la subvenció fins a la data en què s'acorde la procedència del reintegrament, en els casos següents:  
a) Obtenció de la subvenció falsejant les condicions requerides per a això o ocultant les que ho hagueren impedit.  
b) Incompliment total o parcial de l??objecte, de l'activitat, del projecte o la no-adopció del comportament que fonamente la concessió de la subvenció.  
c) Incompliment de l'obligació de justificació o la justificació insuficient, en els termes establits en l'article 30 de la LGS, en l'article 10 d'aquesta ordre i, si és el cas, en la convocatòria de la subvenció.  
  
d) Incompliment de l'obligació d'adoptar les mesures de difusió contingudes en l'apartat 4 de l'article 18 de la LGS.  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la LGS, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
  
f) Incompliment de les obligacions imposades per l'administració a les entitats beneficiàries, així com dels compromisos assumits per aquestes, amb motiu de la concessió de la subvenció, sempre que afecten o es referisquen a la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.  
g) Incompliment de les obligacions imposades per l'administració i entitats beneficiàries, així com dels compromisos assumits per aquestes, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualssevol Administracions o ens públics o privats, nacionals, de la Unió Europea o d'organismes internacionals.  
h) L'adopció, en virtut del que estableixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament:  
i) En els altres supòsits previstos en la normativa reguladora de la subvenció.  
3. Quan el supòsit previst en la lletra b) de l'apartat anterior siga degut a la impossibilitat material d'execució o força major, procedirà el reintegrament de l'import no executat.  
4. Igualment, quan l'import de la subvenció siga de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, procedirà el reintegrament de l'excés obtingut sobre tal cost, així com l'exigència de l'interés legal de demora corresponent, des del moment del pagament de la subvenció fins a la data en què s'acorde la procedència del reintegrament.  
5. Quan l'incompliment per l'entitat beneficiària siga de poca o escassa quantia i aquesta acredite una actuació inequívocament tendent a la satisfacció dels seus compromisos, la quantitat a reintegrar serà proporcional a la part incomplida, així com l'exigència de l'interés legal de demora corresponent, des del moment del pagament de la subvenció fins a la data en què s'acorde la procedència del reintegrament.  
6. En cas de resolucions de reintegraments parcials, no s'acceptarà la substitució de justificacions de despeses diferents de les que es van presentar inicialment juntament amb el compte justificatiu que va conformar l'informe final.  
  
Article 70. Normativa aplicable en matèria de reintegraments  
Quant al reintegrament de subvencions, caldrà ajustar-se a la regulació substantiva i al procediment establits en la legislació estatal bàsica i en l'autonòmica en la matèria.  
  
Article 71. Graduació dels incompliments  
1. De conformitat amb allò que disposa l'article 17.3.n de la LGS, per a la graduació dels incompliments establits en l'article 69, s'estableixen els següents percentatges de reintegrament, i s'apliquen a les quanties resultants l'interés de demora comptabilitzat des que es va fer efectiva la subvenció:  
a) Incompliment total dels fins per als quals es va atorgar la subvenció: 100 per 100 de la subvenció.  
b) Incompliment de l'obligació de justificació: 100 per 100 de la subvenció.  
c) Obtenció de la subvenció sense reunir les condicions requerides per a això: 100 per 100 de la subvenció.  
d) En el supòsit d'incompliment de les obligacions imposades per l'administració a les entitats beneficiàries, així com dels compromisos assumits per aquestes, amb motiu de la concessió de la subvenció, sempre que afecten o es referisquen a la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció, la fixació de la quantitat que haja de ser reintegrada per l'adjudicatari es determinarà en aplicació del principi de proporcionalitat que, no obstant això, es podrà modular tenint en compte el fet que el compliment s'aproxime significativament al compliment total, i s'acredite pels adjudicataris una actuació inequívocament tendent al compliment dels seus compromisos. Entre aquests incompliments seran objecte de reintegrament, pels percentatges que s'indiquen, els següents:  
  
1. Incompliment del termini d'execució de l'activitat sense haver-se autoritzat la corresponent ampliació: fins al 100 per 100 de les despeses executades fora de termini.  
2. Demora en la presentació de la justificació: el 0,1 per 100 de la subvenció per cada trimestre complet de demora, fins a un màxim de dos trimestres, i s'aplicarà a partir d'aqueix moment allò que s'ha previst per a l'incompliment de l'obligació de justificació.  
3. Justificació insuficient o deficient: fins al 10 per 100 de la subvenció, proporcionalment a la documentació obligatòria no presentada o deficient, excepte quan es tracte de justificants de despesa els defectes de la qual afecten l'acreditació de la seua realització, i en aquest cas es reintegrarà el 100 per 100 del seu import.  
4. Introducció de modificacions substancials sense la preceptiva autorització de la conselleria competent, 100 per 100 de les despeses en què s'haja incorregut a causa de la modificació, llevat que fóra acceptada en virtut de l'article 86 del Reglament de la LGS.  
5. Incompliment d'obertura d'un compte en el país d'execució per a la gestió de l'actuació subvencionada, llevat que s'aporte justificació, es procedirà al reintegrament de la totalitat de l'import no transferit per mitjà d'acreditació bancària.  
6. Incompliment de difusió de la participació de la Generalitat Valenciana en les activitats, publicacions, etc., realitzades: 5 per 100 de la subvenció.  
e) L'adopció, en virtut del que estableixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament en aquest cas procedirà el reintegrament establit en la referida decisió.  
f) Subvenció no executada per qualsevol causa: el 100 per 100 de la subvenció no executada.  
2. Quan s'haja produït un incompliment parcial dels objectius específics de les actuacions subvencionades, en cas de produir-se per situacions excepcionals ben acreditades, com ara desastres naturals, enfrontaments armats o crisis humanitàries, que dificulten o impossibiliten la seua execució total, el reintegrament o la pèrdua del dret al cobrament de la subvenció no afectarà les quantitats invertides en els objectius complits.  
  
  
CAPÍTOL III  
Règim sancionador  
  
Article 72. Règim sancionador  
Per a l'aplicació del règim i del procediment sancionador caldrà ajustar-se a la legislació estatal bàsica i a l'autonòmica en matèria de cooperació al desenvolupament, de subvencions, de procediment administratiu comú i de règim jurídic del sector públic  
  
Article 73. Òrgans competents  
Les sancions en matèria d'ajudes o subvencions de cooperació per al desenvolupament seran imposades pels òrgans que tinguen atribuïda la competència en virtut de disposició legal o reglamentària. Les dites atribucions podran ser objecte de delegació.  
  
Article 74. Sancions  
Pel que fa a sancions i la seua graduació, caldrà ajustar-se a la legislació estatal bàsica i a l'autonòmica en la matèria.  
  
  
DISPOSICIONS ADDICIONALS  
  
Primera. Incidència pressupostària  
D'acord amb l'article 26, punt 3 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, l'aprovació de les presents bases no podrà suposar increment de cost econòmic en el pressupost de la Generalitat Valenciana. Seran les corresponents convocatòries les que, d'acord amb la Llei 1/2015, de 6 de febrer, arreplegaran les línies a què s'imputa el pagament de les subvencions, així com l'import global màxim destinat a abonar-les.  
  
Segona. Aplicabilitat d'aquesta ordre a les subvencions de concessió directa  
La regulació prevista en aquesta ordre podrà aplicar-se a les subvencions de concessió directa previstes en l'article 168.1 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions de la Comunitat Valenciana, en matèria de cooperació al desenvolupament, en els aspectes i en la mesura que així ho prevegen els corresponents convenis de col·laboració, o, si és el cas, les resolucions de concessió, o en el supòsit de l'apartat C) de l'esmentat article, pel que preveu el corresponent decret de bases reguladores.  
  
  
Tercera. No-subjecció a l'article 107 del TFUE  
Les subvencions a concedir en el marc de les convocatòries que es regisquen per les bases aprovades a través de la present ordre no necessiten ser notificades a la Comissió Europea, per no reunir els requisits arreplegats en l'article 107.1 del Tractat de Funcionament de la Unió Europea ja que s'atorguen a institucions i entitats que no tenen ànim de lucre, per a la realització d'actuacions relacionades amb la cooperació al desenvolupament, i les actuacions subvencionable no comporten cap avantatge econòmic, ni desenvolupament d'activitat econòmica en el mercat relacionada amb l'oferta de béns o serveis. La percepció de les esmentades subvencions no provoca, en cap cas, un falsejament de la competència que afecte els intercanvis comercials entre Estats membres, d'acord amb el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat Valenciana dirigits a establir, concedir o modificar subvencions públiques.  
  
  
  
DISPOSICIÓ TRANSITÒRIA  
  
Única. Justificació d'actuacions subvencionables amb termini d'execució posterior a l'entrada en vigor  
A aquelles actuacions subvencionables l'execució de les quals s'inicie abans de l'entrada en vigor d'aquesta ordre, no se'ls podrà aplicar l'ordre.  
  
  
DISPOSICIONS FINALS  
  
Primera. Habilitació  
S'autoritza la persona titular de l'òrgan directiu competent en matèria de cooperació al desenvolupament perquè dicte les resolucions i instruccions necessàries per a l'aplicació i interpretació de la present ordre i es delega en aquesta persona la resolució d'incidències que puguen produir-se després de la resolució de les subvencions, inclosos els errors materials, aritmètics o de fet.  
  
Segona. Entrada en vigor  
Aquesta ordre entrarà en vigor l'endemà d'haver estat publicada en el Diari Oficial de la Generalitat Valenciana.  
  
València, 31 de maig de 2017  
  
El conseller de Transparència, Responsabilitat Social,   
Participació i Cooperació  
MANUEL ALCARAZ RAMOS


Còpia Permalink ELI